سەرۆک کۆمار: له به‌رژه‌وه‌ندی عیراقدا نیه هاریكاری لایه‌نێك بكات دژی لایه‌نێكی تر PUKmedia یەکێتیی نیشتمانیی کوردستان\nچاوپێکەوتن 05:34 PM - 2018-08-15\nد.فوئاد مه‌عسوم سه‌رۆك كۆمار له چاوپێكه‌وتنێكی ته‌له‌فزیۆنیدا له‌گه‌ڵ كه‌ناڵی (الحره – العراق) دا تیشکی خستۆته‌سه‌ر چه‌ندین ته‌وه‌ر، ئه‌مه ده‌قی وەرگێڕدراوی چاوپێكه‌وتنه‌كه‌یه:\nپێشكه‌شكاری به‌رنامه‌كه: فەلاح ئەلزەهەبی: بینه‌رانی خۆشه‌ویست خۆپیشاندانه‌كان، روانینی ده‌ستوری له‌ئاست خۆپیشانده‌راندا، مامه‌ڵه‌ی حكومه‌ت له‌گه‌ڵ خۆپیشانده‌ران و ده‌سه‌ڵاته‌كانی سه‌رۆك كۆماری عیراق چین؟ و هه‌ڵوێست چییه له به‌رامبه‌ر حوكمه‌كانی ئیعدام؟ ئایا سه‌رۆك كۆمار قانونی خانه‌نشینكردنی په‌رله‌مانتارانی ئیمزا كردووه؟ و چه‌ندین پرسیاری تر له ئه‌ڵقه‌یه‌كی تایبه‌تدا له‌گه‌ڵ فه‌خامه‌تی سه‌رۆك كۆمار د.فوئاد مه‌عسومدا ده‌خه‌ینه‌ڕوو.\nخۆپیشاندانه‌كان مافێكی ده‌ستووری ده‌سته‌به‌ركراوه\n* چۆن ده‌ڕواننه ئه‌م خۆپیشاندانانه؟ ئایا خۆپیشانده‌ران مافیانه بێنه ده‌ره‌وه وه‌ك خۆپیشانده‌ران، ئایا بارودۆخه‌كه گه‌یشته ئه‌وه‌ی گوشاریان بۆ بهێنێت بۆ ئه‌وه‌ی خۆپیشاندان بكه‌ن؟\n– ده‌ستوور روونه، هاووڵاتیان مافی خۆیانه بۆ داخوازییه پیشه‌یی و سیاسییه‌كان یان هه‌ر شتێكی په‌یوه‌ست بێت پێیانەوە خۆپیشاندان بكه‌ن‌و مافی خۆیانه ئه‌م خۆپیشاندانانه كه ده‌بینین راسته‌قینه‌ن، به‌ڵگه‌ی زیندووێتی گه‌لی عیراق ده‌رده‌خه‌ن، وه‌ك ده‌ستووریش رێگه ده‌دات بۆ خۆپیشاندان‌و له‌هه‌مانكاتدا رێده‌گرێت كه ئه‌و خۆپیشاندانانه ئارامی گشتی تێكبدات‌و به‌هه‌ده‌ردان‌و ده‌ستبه‌سه‌راگرتنی موڵك‌و ماڵی گشتی‌و تایبه‌تی لێبكه‌وێته‌وه، ده‌ستوور روونه‌و مافی خۆپیشاندان‌و خستنه‌ڕوو و ئاشكراكردنی داواخوازییه‌كانیانی پێداون، له‌هه‌مانكاتدا پێویسته ده‌وڵه‌ت‌و دامه‌زراوه ئه‌منییه‌كان سه‌لامه‌تی خۆپیشانده‌ران بپارێزن‌و ده‌بێت موڵك‌و ماڵی گشتیش له‌هه‌ر ده‌ستدرێژییه‌ك بپارێزن، كه له‌نێو خۆپیشاندانه‌كانه‌وه بكرێنه‌سه‌ر ئه‌و موڵك‌و ماڵانه.\nمامه‌ڵه‌ی حكومه‌ت له‌گه‌ڵ خۆپیشانده‌راندا\n*ژماره‌یه‌ك كوژراو هه‌یه، خه‌ڵك ده‌ستگیركراون، ئایا ئه‌مه ده‌ستوورییه یان یان ده‌ستووری نییه؟\n– ئه‌وه راسته‌و ناوه‌رۆكی مه‌سه‌له‌كه‌یه، ئایا ئه‌وان مۆڵه‌تی خۆپیشاندانیان وه‌رگرتبوو یاخود ته‌نیا رایانگه‌یاندبوو؟ ئه‌مانه به قانون رێكخراون‌و لێره‌دا قانون بڕیار ده‌دات، به‌ڵام پێویسته دامه‌زراوه‌ی ئه‌منی هه‌بن بۆ پاراستنی خۆپیشانده‌ران‌و موڵك‌و ماڵی گشتی نه‌ك كوشتنیان، واته پێویست ناكات دامه‌زراوه ئه‌منییه‌كان چه‌ك‌و ته‌قه به‌كاربهێنن بۆ بڵاوه‌پێكردنی خۆپیشانده‌ران‌و لێدانیان.\n* ئه‌ی حزبه‌كان مافیان هه‌یه ته‌قه له خۆپیشانده‌ران بكه‌ن؟\n– به‌دڵنیاییه‌وه نه‌خێر. ئه‌مه سه‌رپێچییەو پێویسته ئه‌وه‌ی چه‌كی پێبێت‌و به‌كاریده‌هێنێت، ده‌وڵه‌ت بێت نه‌ك لایه‌نی تایبه‌تی تر چ حزبه‌كان بن یان عه‌شاییرو گروپه‌كان.\n*به‌ڕێزتان فه‌رمووتان ئایا ئه‌وان مۆڵه‌تی خۆپیشاندانیان وه‌رگرتووە؟ ئایا مه‌به‌ست ئه‌وه‌یه مۆڵه‌ت وه‌ربگرن‌و لایه‌نه حكومییه‌كان ئاگاداربكه‌ن كه خۆپیشاندان ده‌كه‌ن؟\n– ده‌كرێت ئاگاداریان بكه‌ن یان ده‌بێت لایه‌نه حكومییه‌كان داوا بكه‌ن خۆپیشاندانه‌كه چۆن به‌ڕێوه‌بچێت‌و له كوێوه تا كوێ ده‌بێت، ئه‌مه شتێكی ئاسایی‌و سروشتییه.\n* له‌ڕاستیدا یه‌كێك له بڵاوكراوه‌كان (پۆسته‌ره‌كان) سه‌رنجی راكێشام كه چالاكوانێك به‌رزی كردبۆ‌وه‌و ده‌ڵێت: تۆ له سۆماڵ ده‌مژییه‌نیت‌و ده‌ته‌وێت له‌سه‌ر شێوازی فەره‌نسا یا ئه‌ڵمانیا خۆپیشاندان بكه‌م! چی ده‌ڵێیت له‌مباره‌یه‌وه؟\n– كێشه‌ی عیراق بواری كاركردنی تیادا نییه وه‌زیفه‌و مووچه‌خۆری نه‌بێت، ئه‌مه‌ش كێشه‌یه‌كی قورسه، پێویستبوو كرانه‌وه هه‌بوایه‌و بوار بڕه‌خسایه بۆ كاركردنی خه‌ڵك کە هه‌ر وه‌زیفه‌ی حكومی نه‌بوایه، ئه‌مه‌ش سه‌خته‌و حكومه‌ت ناتوانێت هه‌موو ساڵێك ده‌یان هه‌زار كه‌س دابمه‌زرێنێت، جێبه‌جێكردنی ئه‌مه‌ش سه‌خته، پێویسته سیاسه‌تێكی حكومی دابڕێژرێت له‌سه‌ر بنه‌مای بوار ره‌خساندن بۆ پڕۆژه‌كانی وه‌به‌رهێنان‌و دۆزینه‌وه‌ی كار بۆ ئه‌وانه نه‌ك، به‌ته‌نیا دامه‌زراندنیان له فه‌رمانگه‌كانی ده‌وڵه‌تدا، ئێستا فه‌رمانگه ره‌سمییه‌كان جمه‌یان دێت له فه‌رمانبه‌ران كه هیچ ناكه‌ن.\n* واتە دامه‌زراندنی خه‌ڵك هه‌ڵه‌یه كه حكومه‌ت ده‌یكات؟\n– ئه‌م دامه‌زراندنانه نا، ئه‌مه‌ی ئێستا ناچارییه له‌م هه‌لومه‌رجه‌دا، به‌ڵام پێویسته ئه‌م پڕۆسه‌یه به‌گوێره‌ی بوارو ده‌رفه‌ته‌كان‌و بیركردنه‌وه‌و توێژینه‌وه ئابوورییه‌كان بن.\n* واتە من وه‌ك هاووڵاتییه‌ك به‌ده‌ست كه‌مئاوییه‌وه ده‌ناڵێنم‌و ده‌رفه‌تی كاركردنم نییه‌و كاره‌بام نییه‌و بێكارم‌و ناخوێنم، خه‌ڵك ده‌نگی نووسا هێنده هاواریان كردو داوایان كرد كه‌س گوێیان لێ ناگرێت، بۆیه ناچاربوون بڕژێنه شه‌قام‌و خۆپیشاندان بكه‌ن، ئایا ئه‌مه‌یان بۆ ده‌كه‌ن به پاشاگه‌ردانی، له‌كاتێكدا پاشاگه‌ردانی له شوێنی تردا هه‌یه؟\n– پاشا گه‌ردانی هه‌ر چۆن‌و له‌هه‌ر شوێنێك بێت پاشا گه‌ردانییه، پێویسته ده‌سته‌به‌ری كۆمه‌ڵایه‌تی هه‌بێت، لێره دوو ساڵ له‌مه‌وبه‌ر پڕۆژه‌یه‌كمان ئاماده‌كرد بۆ ده‌سته‌به‌ری كۆمه‌ڵایه‌تی، به‌ڵام بوار نه‌ڕه‌خسا بۆئه‌وه‌ی له ئه‌نجومه‌نی نوێنه‌ران په‌سه‌ند بكرێت هاوشێوه‌ی ده‌وڵه‌تانی تر كه بیمه‌ی كۆمه‌ڵایه‌تییان هه‌یه، دۆزینه‌وه‌ی هه‌لی كاریش گرنگه، ئه‌گه‌ر ئه‌وه نه‌بوو ده‌كرێت مووچه‌یه‌ك بۆ ئه‌و خانه‌واده‌و كۆمه‌ڵه خه‌ڵكه دیاری بكرێت تا كار ده‌دۆزنه‌وه، ئه‌و بیمه‌ی كۆمه‌ڵایه‌تییه ده‌توانێت زۆربه‌ی كێشه‌كان چاره‌سه‌ربكات.\n* ئه‌وانەی كوژران یان ده‌ستگیركراون، كێ له مافه‌كانیان ده‌پرسێته‌وه؟\n-به‌دڵنیاییه‌وه ده‌بێت ده‌وڵه‌ت چاودێری هه‌موو كاروبارێك بكات، سه‌رەنجام ئه‌و كوژراوانه به‌داخه‌وه ده‌بێت كه‌سوكاریان قه‌ره‌بوو بكرێنه‌وه، ده‌بێت به‌دواداچوونیش بكرێت بۆئه‌وه‌ی شتی وا دووباره نه‌بێته‌وه.\n* له‌ڕووی ده‌ستوورییه‌وه خۆپیشاندان ده‌ستووری‌و رێگه‌پێدراوه، ئایا په‌ناگیری‌و بایكۆت له‌ڕووی ده‌ستووره‌وه رێگه پێدراوه؟\n– ده‌قی ده‌ستوور په‌ناگیری تیادا نییه، به‌ڵام ئه‌ویش ده‌بێت پێداچوونه‌وه‌ی بۆ بكرێت، به‌پێی ئه‌زموونه‌كانمان هه‌ندێكجار په‌ناگیری كێشه‌ی زۆری لێده‌كه‌وێته‌وه وه‌ك ئه‌وه‌ی له ئه‌نبار روویداو دواتر بووه شتی ترو ده‌ستوه‌ردانی ئه‌و لایانانه‌ی لێكه‌وته‌وه كه سوود وه‌رده‌گرن له‌و بارودۆخانه‌داو ده‌خزێنه نێو په‌ناگیرانه‌وه ئه‌وه‌یه كه جێی مه‌ترسییه.\n* په‌ناگیرییه‌كان لێره به به‌عسی ناوده‌برێن، دێن‌و لێره خۆپیشاندان ده‌كه‌ن به به‌عسییانه ناوده‌برێن، به‌ڵام له‌ڕاستییدا ده‌ڵێن ئه‌وانه خه‌ڵكی تینوو و برسین؟\n– نه‌خێر به‌عسی نین، تۆمه‌تباركردنی هه‌ر چالاكییه‌ك به به‌عسیبوون گه‌وره‌كردن‌و زلكردنی توانای به‌عسه، له‌وباوه‌ڕه‌دا نیم له عیراقدا خه‌ڵك هه‌بن سه‌ر به حزبی به‌عس بن‌و بیانه‌وێت بگه‌ڕێنه‌وه بۆ ژیانی پێشوویان، ئه‌مه قورسه.\n* تۆ وه‌ك فوئاد مه‌عسوم، له‌گه‌ڵ خۆپیشانده‌راندایت؟\n* له‌و باوه‌ڕه‌دایت داواكارییه‌كانیان ره‌وا بن؟\n– به‌ڵی داواكارییه‌كانیان ره‌وایه، بۆ نموونه كه كاره‌باو ئاوی نییه‌و داوای هه‌لی كار ده‌كات، ئه‌وانه هه‌مووی داخوازی ره‌وان. به‌ڵام له‌هه‌مانكاتدا پێویسته بڵێین ده‌بێت خۆپیشانده‌رانیش پارێزگاری له دۆخی خۆیان بكه‌ن‌و رێگه نه‌ده‌ن به خۆخزاندن‌و ده‌ستوه‌ردانی لایه‌نی تر، كه خۆپیشاندانه‌كانیان له‌كه‌دار بكات.\n* واتە من ده‌سه‌ڵاتم چییه‌و له ده‌ره‌وه‌ی خۆپیشاندانه‌كانم ئه‌گه‌ر یه‌كێك بێت وه‌ك ده‌ڵێن هه‌ندێك له حزبه‌كان ده‌ست وه‌رده‌ده‌ن له مه‌سه‌له‌كان، له‌وانه سووتاندنی هه‌ندێك دۆكیۆمێنتی گرێبه‌سته‌كان‌و دۆكیۆمێنتی نهێنی، ئایه ئه‌مه ده‌بێت؟\n– ئه‌مه ته‌نیا تۆمه‌ته، ئه‌م مه‌سه‌لانه پێویستیان به لێكۆڵینه‌وه‌یه.\n* بۆچی لێكۆڵینه‌وه ناكرێت له مه‌سه‌له‌ی خۆپیشانده‌ران‌و بۆچی به‌خۆڕایی تۆمه‌تبار ده‌كرێن؟\n– بۆ نموونه ئه‌گه‌ر هه‌ر تۆمه‌ت بێت، ئه‌وه ناكرێت‌و نابێت. به‌ڵام ئه‌گه‌ر ئاماژه‌كان تێوه‌گلانی هه‌ر حزبێك بێت، پێویسته لێپێچینه‌وه له‌گه‌ڵ ئه‌و حزبانه‌دا بكرێت.\n* له‌به‌رامبه‌ردا ده‌بێت لێپێچینه‌وه‌ش له‌گه‌ڵ خۆپیشانده‌راندا بكرێت كه تۆمه‌تبار ده‌كرێن به به‌عسی‌و مونده‌س… ئه‌مه راسته؟\n– پێویسته كه خۆپیشاندانێك ده‌كرێت سه‌ركردایتییه‌ك هه‌بێت بۆ ئه‌و خۆپیشاندانه، ئه‌وان لێپرسراوێتییه‌كه له‌ئه‌ستۆبگرن. ده‌بێت لایه‌نی نیشتمانی خۆپیشاندانه‌كه بپارێزرێت، ئه‌مه خاڵی سه‌ره‌كییه.\n*ئایا چه‌مكی هاووڵاتیبوون لای ئێمه نیمچه ون بووه؟\n– ئه‌مه كێشه گه‌وره‌كه‌مانه، چونكه تائێستا هه‌مو مامه‌ڵه‌و پێودانگه‌كان له‌سه‌ر بنه‌مای تائیفی یان بناغه‌ی نه‌ته‌وه‌یی‌و ئایینی‌و له‌مجۆره‌یه.\n* ئه‌ی ته‌گبیر؟\n– ده‌بێت بگه‌ینه قۆناغی هاووڵاتیبوون، په‌یوه‌ندی نێوان هاووڵاتیان له‌سه‌ر بناغه‌ی هاووڵاتیبوون بێت نه‌ك له‌سه‌ر بنه‌مای په‌یوه‌ندییه دیاریكراوه‌كانی تر.\n* هاووڵاتیبوون دانوستانه، به‌ڵام تۆ هه‌ر ئه‌ركم ده‌خه‌یته ئه‌ستۆو هیچم پێنابه‌خشیت؟\n– ئه‌گه‌ر به ژیانێكی هاووڵاتیبوون شادبووین، ئه‌وكاته زۆربه‌ی كێشه‌كانمان چاره‌سه‌رده‌بن، ئه‌مه له‌و وڵاتانه‌دا به‌دیده‌كرێت كه فره نه‌ته‌وه‌و تائیفه‌ن، لای ئه‌وان بنیاتنانی ده‌وڵه‌ت له‌سه‌ر بنه‌مای هاووڵاتیبوونه، بۆیه به ئۆقره‌یی شادن.\n* مامه‌ڵه‌ی حكومه‌ت له‌گه‌ڵ خۆپیشانده‌راندا واتە (10.000) پله‌ی وه‌زیفی، لێره‌و ده هه‌زاری تر له‌وێ له باشوور، بۆ نموونه له ئه‌نبارو موسڵ‌و سەڵاحه‌دینیش هه‌یه ده‌ڵێت ئێستا بێكارم‌و منیش ئاواره‌بووم، ئایا پله وه‌زیفییه‌كان ده‌ستوورین؟\n-مه‌سه‌له‌ی پله‌ی وه‌زیفی په‌یوه‌سته به حكومه‌ته‌وه، ده‌ستوور ده‌ستی لێوه‌رنادات.\n*ئایا مافی حكومه‌ته ئه‌و پله وه‌زیفییانه ببه‌خشێت؟\n– حكومه‌ت مافی خۆیه‌تی ئه‌گه‌ر به‌پێی بودجه بێت ئایه ئه‌وانه پله‌ی وه‌زیفیین یان گرێبه‌ستن ده‌بێت روونبكرێته‌وه، ئه‌گه‌ر گرێبه‌ست بن ئه‌وا كاتین‌و ده‌كرێت‌و گونجاوه.\n* واتە بۆ بێده‌نگكردنی خه‌ڵكه؟\n-یانی بۆ چاره‌سه‌رێكی ئه‌م دۆخه هه‌نووكه‌ییه‌یه.\n* مه‌سه‌له‌ی خه‌فه‌كردنی ناڕه‌زاییه‌كان، بۆچی بگه‌ینه ئه‌م قۆناغی سڕكردنی ناڕه‌زاییانه‌و به‌درێژایی ئه‌م چه‌ند ساڵه چاره‌سه‌رێكمان نه‌دۆزییه‌وه؟\n– به‌دڵنیاییه‌وه پێویستبوو وا بكرێت نه‌ك به قۆناغێكی تر بسپێردرێت، بۆیه له‌ڕۆژی یه‌كه‌مه‌وه تا ئێستا چاره‌سه‌ره‌كان بابه‌تی نەبوون، بۆیه له دۆخی ئێستاداین.\n* واتە مه‌به‌ستت ئه‌وه‌یه نه پلان هه‌یه نه به‌ڕێوه‌بردن؟\n* واتە به‌درێژایی ئه‌م ماوه‌یه نه پلان هه‌بووه نه به‌ڕێوه‌بردن؟\n– به‌ڕێوه‌بردن هه‌بووه، ره‌نگه ئه‌وكاته بودجه بودجه‌یه‌كی باشبوو و نرخی نه‌وتیش به‌رزبوو درك به‌و كێشانه نه‌ده‌كرا، به‌ڵام كه ده‌ستكرا به جه‌نگی دژی داعش‌و رزگاركردنی ناوچه داگیركراوه‌كانی بن چنگی داعش‌و له‌ناكاو نرخی نه‌وت دابه‌زی، ئه‌وانه هه‌مووی ئاسه‌واریان له‌سه‌ر بارودۆخه‌كه به‌جێهێشت، ئێستاش خه‌ریكه باش ده‌بێت، بۆیه پێویسته ئاماده‌كاری بكرێت بۆ بودجه‌ی 2019.\n* واتە ئه‌و پله وه‌زیفییانه له بودجه‌دا نه‌بووه؟\n– نه‌خێر له‌نێو بودجه‌دا نه‌بوون، به‌ڵام ده‌بێت حكومه‌ت له‌نێو بودجه ته‌واوكراودا بۆ بۆی ته‌رخانبكات، شتێكی له‌و بابه‌ته.\n* ئایه راسته ئه‌وان بۆ باشووری دابینده‌كه‌ن چونكه خۆپیشاندانیان كردووه، به‌ڵام بۆ موسڵ‌و ئه‌نبارو سه‌ڵاحه‌دینی ناكه‌ن چونكه خۆپیشاندانیان نه‌كردووه، بۆیه پله‌ی وه‌زیفییان چنگ ناكه‌وێت؟\n– به‌دڵنیاییه‌وه كاتێك بوار هه‌بێت بۆ پله‌ی وه‌زیفی‌و گرێبه‌ست، ده‌بێت سه‌رتاسه‌ری بێت بۆ هه‌موو پارێزگاكان كه كێشه‌ی له‌وجۆره‌یان هه‌یه.\n* به‌ڕێزتان لاریت نیشاندا له‌باره‌ی ئه‌م پله وه‌زیفییانه لێره‌و له‌وێ؟\n-نه‌خێر چونكه ئامانجه‌كه‌ی چاره‌سه‌ركردنی ئه‌م بارودۆخه بووه، ئه‌گه‌ر پشتیوان به یه‌زدان په‌رله‌مانی داهاتوو پێكهات، ئه‌وكات مافی خۆیه‌تی ئه‌م مه‌سه‌له‌یه بخاته‌ڕوو.\n* فه‌خامه‌تی سه‌رۆك، فه‌رمووتان لاریتان نیشان نه‌داوه له‌سه‌ر ئه‌م پله وه‌زیفییانه، باشه ئایا ئه‌وه دادپه‌روه‌ری‌و ویژدانه بۆ ته‌واوی گه‌لی عیراق كه لاری نیشانبدرێت؟\n– هه‌ر كاتێك پێویستی كرد.\n* واتە ئه‌وانه‌ی ئاواره‌بوون له ئه‌نبارو بودجه‌كه‌یان دواكه‌وت له‌ماوه‌ی رابردوودا، ئایه پێویستیان پێی نه‌بوو؟\n– به‌دڵنیاییه‌وه پێویستیان پێیه‌تی.\n*پێویسته چی بكه‌ن؟\n– لێره‌دا بڕیاری پێشتر هه‌یه بۆ ئه‌و ئاواره‌بووانه كه ده‌بێت ئۆقره‌ییان بۆ ده‌سته‌به‌ر بكرێت، هاوكات كۆمه‌كه نێوده‌وڵه‌تییه‌كانیش له‌م بواره‌دا رۆڵی خۆیان ده‌بینن.\n* ئایا له‌و بڕوایه‌دایت بارودۆخی گرژی ئێستای ئێران به‌شێك بێت له‌م هه‌ڵچوونه كه دوایی ته‌قییه‌وه‌و خه‌ڵك هه‌ستیكردووه كه ئێستا ئێران له حاڵێكدایه ناتوانێت ده‌ستوه‌ربداته كاروباری عیراقه‌وه‌و سه‌رەنجام ئه‌و هاووڵاتیانه خۆپیشاندانیان كردووه؟\n– واتە له كوێ؟\n* خۆپیشانده‌ره‌كانی لای خۆمان له عیراق؟\n– شێوازی پرسیاره‌كه‌م لا روون نییه؟\n* واتە بارودۆخی ئێستای ئێران پێش خۆپیشاندانه‌كان جیاوازه، ره‌نگه ئه‌و چالاكوانانەو خۆپیشانده‌ران بارودۆخه‌كه‌ی ئێستایان به گونجاو زانیبێت؟\n– باوه‌ڕ ناكه‌م هیچ په‌یوه‌ندییه‌ك هه‌بێت له‌نێوان ئه‌و خۆپیشاندانانه‌ی ئێره‌و ئه‌گه‌ر خۆپیشاندان له شوێنی تر هه‌بێت، هیچ په‌یوه‌ندییه‌ك نییه چونكه هه‌ر ده‌وڵه‌تێك تایبه‌تمه‌ندی خۆی‌و بارودۆخی تایبه‌تی هه‌یه.\n*هیچ كاریگه‌رییه‌كی نییه له‌سه‌رمان؟\n– نه‌خێر باوه‌ڕ ناكه‌م.\nسزاكانی ئه‌مریكا له‌سه‌ر ئێران\n* ئێستا سزای ئه‌مریكا له‌سه‌ر ئێران هه‌یه، كۆمه‌ڵێك سزا ده‌چنه بواری جێبه‌جێكردنه‌وه، له‌وباوه‌ڕه‌دایت حكومه‌تی عیراق پابه‌ند ده‌بێت به‌و سزایانه‌وه؟\n– عیراق ده‌وڵه‌تێكه دراوسێی ئێرانه‌و په‌یوه‌ندییه‌كانی هه‌ردوو وڵات كۆنه‌و تازه نین، رۆژگارێك هه‌ردوو ده‌وڵه‌ت له‌نێو په‌یمانی به‌غدادا بوون كه گۆڕانكاری له ئێراندا روویداو بووه كۆماری ئیسلامی، دواتریش كه دوای ساڵی 2003 له عیراقدا گۆڕانكاری هاته‌كایه‌وه په‌یوه‌ندییه‌كان زیاتر به‌هێزبوون، بارودۆخی عیراق‌و سروشتی په‌یوه‌ندییه‌كان له‌گه‌ڵ ئێرانداو له‌هه‌مانكاتدا به‌رژه‌وه‌ندی هاوبه‌شی زۆر وا ده‌كه‌ن بۆ عیراق قورس بێت پابه‌ندی وه‌ها بڕیارێك بێت، به‌ڵام به‌گشتی بۆچوونمان وایه نه‌چینه ناو ململانێكان‌و له‌گه‌ڵ یه‌كێك نه‌بین دژی ئه‌وی تر.\n* كاتێك یه‌كێتی ئه‌وروپاو چین‌و ژاپۆنیش ره‌نگه پابه‌ندی گه‌مارۆكه بن، واتە عیراق هێنده به‌هێزه كه پابه‌ند نه‌بێت به‌م گه‌مارۆیه‌وە؟\n– باوه‌ڕناكه‌م پابه‌ندی ته‌واو بێت، ده‌لاقه‌یه‌ك ده‌بێت ئه‌گه‌ر بوار هه‌بێت ئه‌وا بۆ عیراقیش بوارێك ده‌ڕه‌خسێت، چونكه گوشارێكی گه‌وره ده‌خرێته‌سه‌ر ئێران له‌وانەیه كاردانه‌وه‌یه‌كی ئێرانیش هه‌بێت، هه‌موو ئه‌مانه كاریگه‌رییان ده‌بێت له‌سه‌ر بارودۆخی عیراق‌و ده‌وڵه‌تانی تری هاوسنوری ئێران، له به‌رژه‌وه‌ندییمان نییه بچینە ناو ئه‌م ململانێیه‌وه.\n* عیراق پابه‌ند ده‌بێت یان پابه‌ند نابێت؟\n-ره‌نگه له هه‌ندێك بواردا پابه‌ندبێت، ده‌بێت ئه‌وه تاووتوێ بكرێت واتە به‌شێوه‌ی ره‌هایی نابێت، به‌ڵام له‌ڕووی په‌یوه‌ندییه‌كانی نێوان هه‌ردوو وڵات‌و به‌رژه‌وه‌ندییه هاوبه‌شه‌كانه‌وه عیراق ناچێته ریزی ئه‌و ده‌وڵه‌تانه‌ی كه دژی ئێران ده‌وەستنه‌وه‌و هه‌وڵی سه‌پاندنی سزاكان ده‌ده‌ن به‌سه‌ر ئێراندا.\n* واتە پابه‌ندی به‌شێكی ده‌بێت‌و پابه‌ندی به‌شێكی تری نابێت؟\n– ره‌نگه، تائێستا ئه‌مه بۆچوون‌و روانینه، دواتر چۆن ده‌بێت ئه‌وه ئه‌وكاته ده‌یبینین كه ئه‌و بڕیارانه ده‌چنه بواری جێبه‌جێكردنه‌وه‌و له نه‌ته‌وه یه‌كگرتووه‌كانه‌وه ده‌بێت، ئه‌وکاتە پێویسته تاوتوێ بكرێت، له به‌رژه‌وه‌ندی عیراق نییه هاریكاری لایه‌نێك بكات دژی لایه‌نێكی تر، ئه‌وه‌نده‌مان به‌سه كه تیایداین.\nقانونی خانه‌نشینی ئه‌نجومه‌نی نوێنه‌رانم ئیمزا نه‌كردووه\n* با له خانه‌شینكردنی په‌رله‌مانییه‌كانه‌وه ده‌ستپێبكه‌ین، هه‌موو باسی ئه‌وه ده‌كه‌ن كه سه‌رۆك كۆمار قانونی خانه‌نشینی ئیمزا كردووه، له‌مباره‌یه‌وه چی له‌پشت په‌رده‌وه‌یه؟\n– یه‌كه‌م ئه‌و قانونه‌ی كه له‌دوایین رۆژی ته‌مه‌نی په‌رله‌مان ده‌ریانکرد، من ئیمزام نه‌كردووه، زیاده‌یان خستۆته‌سه‌ر قانونه‌كه سێ مانگ پێشتر هه‌بوو، من رام وابوو كه ئه‌م قانونه سه‌رپێچی ده‌ستووری و قانونی تێدایه‌و داڕشتنه‌كه‌ی رێك نییه‌و ناڕۆشنه، دوایی سه‌رله‌نوێ گه‌ڕاندیانه‌وه وتیان قانونه‌كه ته‌واوه هیچ شتێكی تیادا نییه پێچه‌وانه‌ی ده‌ستوور بێت، منیش لای خۆمه‌وه وه‌ك له ده‌ستووردا هاتوه چاودێری پڕۆسه‌ی سیاسی‌و پارێزه‌ری ده‌ستوورو چی‌و چی‌و.هتدیم، به‌ڵام ئه‌مه هه‌مووی هه‌ر قسه‌یه، بۆچی؟ چونكه له ده‌ستووردا میكانیزمێك نییه بۆ په‌یڕه‌وكردنی ئه‌و كارانه یان قانونێك به‌كارهێنانی ئه‌و ئه‌ركانه دیاری بكات.\n* بۆچی تۆ ئێستا ناوت نراوه پارێزه‌رو چاودێری ده‌ستوور؟\n– چه‌ندینجار كه ئه‌م پۆسته‌م وه‌رگرت، پڕۆژه‌ی قانونێكی سه‌رۆكایه‌تی كۆمارم پێشكه‌شكرد، به‌ڵام تائێستاش ئه‌و پڕۆژه‌یه هه‌ر له‌ڕه‌فه‌كانی سه‌رۆكایه‌تییدا ماوه‌ته‌وه.\n* ره‌تت نه‌كرده‌وه؟\n-با، ره‌تم كرده‌وه به‌ڵام ناتوانم ئیراده‌ی خۆم بسه‌پێنم به‌سه‌ریاندا.\n*به‌ڵام تۆ هه‌میشه به‌رپرسیار ده‌كرێیت به‌وه‌ی پارێزه‌ری ده‌ستووریت‌و خاوه‌ن ده‌سه‌ڵات نیت؟\n– به‌ڵێ ده‌سه‌ڵاتم نییه به‌ڕاستی نیمه، ئه‌وان ده‌ڵێن لێگه‌ڕێ با هه‌ڵه بێت یان نا ئێمه پێشكه‌شی ده‌كه‌ین، دوای ئه‌وه چ لایه‌نێك لاری هه‌یه با تانه‌و سكاڵا پێشكه‌شبكات لای دادگای فیدراڵی، یانی قانونه‌كه بۆ ماوه‌یه‌كی درێژ په‌یڕه‌وده‌كرێت، دوای ئه‌وه له‌وانه‌یه دادگا بڕیاری خۆی بدات‌و هاوسه‌نگی بگه‌ڕێنێته‌وه بۆ قانونه‌كه، سه‌ره‌نجام من قانونه‌كه‌م ئیمزا نه‌كردووه‌و روونیشمكردۆته‌وه بۆچی ئیمزام نه‌كردووە، له‌كۆتاییدا دوای تێپه‌ڕبوونی 15 رۆژ قانونه‌كه ده‌چێته بواری جێبه‌جێ كردنه‌وه.\n* قانونه‌كه ده‌بێت جێبه‌جێ بكرێت؟\n– تازه بووه بەقانون، به‌تایبه‌تی ئه‌وان ده‌سته‌واژه‌ی هۆكاره پێویسته‌كان داده‌نێن بۆ هه‌ر قانونێك، ئه‌م قانونه‌ش كاری پێده‌كرێت دوای بڵاوكردنه‌وه‌ی له‌ڕۆژنامه‌ی ره‌سمییدا واتە (وه‌قائیعی عیراقی) ئه‌گه‌ر له‌وه‌قائیعی عیراقییدا بڵاونه‌كرێته‌وه، هیچ لایه‌ن‌و كه‌سێك بۆی نییه تانه له‌و قانونه بدات.\n* به سه‌رۆك كۆماریشه‌وه؟\n– به سه‌رۆك كۆماریشه‌وه، سه‌رۆك كۆمار پابه‌ند نییه به‌ڵام ده‌بێت هه‌ر تانه‌ی لێبدات، تانه لێدان بۆ هه‌موو هاووڵاتییه‌ك كراوه‌یه، هه‌موو لایه‌نە سیاسییه‌كان زیانیان به‌ركه‌وتووه له‌م قانونه‌دا، به‌هه‌رحاڵ به‌تێپه‌ڕبوونی رۆژ بووه قانون، ئه‌وه‌شی ئیمزام له‌سه‌ر كردووه خانه‌نشینكردنی ئه‌ندامانی ئه‌نجومه‌نی نوێنه‌رانه له سه‌رۆكه‌كه‌یه‌وه تا دوایین ناویان، ئه‌مه‌ش شتێكی ئاساییه‌و خانه‌نشینكردن به‌گوێره‌ی قانونی په‌یڕه‌وكراوه، له‌قانوندا شتێك نییه به‌ناوی ده‌سته‌واژه‌ی (به‌پێی ئه‌م قانونه)، نه‌خێر قانونی خانه‌نشینكردن به‌و پێیه‌یه كه ئێستا هه‌یه.\n* په‌یوه‌نی نییه به‌و قانونه‌ی كه له په‌رله‌مان ده‌ریانكردووه؟\n– ئه‌و لایه‌نه ره‌سمییانه فه‌رمانگه‌ی خانه‌نشینی گشتییه، ئه‌وه فه‌رمانگه‌ی خانه‌نشینییه كه سه‌یری ئه‌و مه‌سه‌له‌یه ده‌كات، كێ ده‌گرێته‌وه‌و كێ ناگرێته‌وه‌و ساڵانی خزمه‌تكردنیان یان نیانه ئه‌وه كێشه‌ی خۆیانه. ئیمزام له‌سه‌ر ئه‌وه كردووه چونكه ئه‌وه شتێكه ئه‌ركی سه‌رشانمه‌و ده‌بێت ئیمزای بكه‌م‌و ئیمزام كرد.\n* به‌ڵام ئه‌وان تێیانپه‌ڕاندو له وه‌قائیعی عیراقیدا بێ گه‌ڕانه‌وه بۆ لای تۆ بڵاویانكرده‌وه، مافی خۆت نییه رێگر بیت؟\n– له‌سه‌ر ئه‌و بنه‌مایه‌ی كه وتیان سه‌رپێچی ده‌ستووری‌و قانونی تیادا نییه منیش ده‌سه‌ڵاتم نییه وه‌ك سه‌رده‌می ئه‌نجومه‌نی حوكم‌و ئه‌نجومه‌نی نیشتمانی كاتی‌و كۆمه‌ڵه‌ی نیشتمانی، ئه‌وكاته سێ كه‌س له ئه‌نجومه‌نی سه‌رۆكایه‌تی بوون، هه‌ركامیان مافی به‌كارهێنانی ڤیتۆیان هه‌بوو، ئه‌وه تایبه‌تبوو به‌و قۆناغه، له‌كاتی په‌یڕه‌وكردن‌و كارپێكردن به ده‌ستوور ئه‌و مافه سه‌ندرایه‌وه‌و سه‌رۆك كۆمار مافی تانه‌دانی نییه له‌هه‌ر قانونێك، چونكه له‌ده‌ستووردا شتێك نییه ئاماژه بكات بۆ ئه‌و مه‌سه‌له‌یه، به‌ڵام ئه‌نجومه‌نی فیدراڵی هه‌یه پێویسته ئه‌وه له ده‌سه‌ڵاته‌كانی ئه‌نجومه‌نی فیدراڵی بێت بۆ گه‌ڕانه‌وه‌ی قانونه‌كه، جاری یه‌كه‌م بۆ پێداچوونه‌وه، ئه‌گه‌ر پێیداچوونه‌وه‌و ده‌ستكارییان كرد ئه‌وه باشه ئه‌گه‌ر نه‌یانكرد ئه‌نجومه‌نی فیدراڵی جارێكیتر ده‌یگه‌ڕێنێته‌وه بۆ په‌رله‌مان، ئه‌وكاته پێویستی به‌زۆرینه‌ی ره‌هایه بۆ تێپه‌ڕاندنی.\n* واتە ئه‌نجومه‌نی فیدراڵی زیاتر له ئه‌نجومه‌نی ئه‌عیان ده‌چێت؟\n– زیاتر له ئه‌نجومه‌نی ئه‌عیان یا ئه‌نجومه‌نی پیران ده‌چێت، بۆ ئه‌م ئه‌نجومه‌نه‌ش چه‌ندین پڕۆژه پێشكه‌شكراوه‌و ئێمه‌ش له ماوه‌ی كاركردنماندا لێره پڕۆژه‌یه‌كم پێشكه‌شكرد، به‌ڵام په‌رله‌مان دوای ده‌خات‌و په‌كیده‌خات.\nده‌سه‌ڵاته‌كانی سه‌رۆك كۆمار\n* من رسته‌یه‌ك ده‌ڵێم تكایه تۆ راستی بكه‌ره‌وه، ئێستا سه‌رۆك كۆمار به چاودێری كارو پارێزه‌ری ده‌ستوور ناوده‌برێت، به‌ڵام پارێزه‌ری ده‌ستوور ده‌سه‌ڵاتی نییه قانونێكی ئیمزا نه‌كردووه كه ده‌سه‌ڵاتی پێبدات بۆ پاراستن‌و چاودێریكردنی ده‌ستوور، ئایا ئه‌مه راسته؟\n– تائێستا ده‌ستوور رێی پێنه‌داوم بڕیارێك ده‌ربكه‌م بۆ راگرتنی هیچ پڕۆژه‌یه‌كی قانون، ئه‌وه‌ی هه‌مه كه تانه پێشكه‌شبكه‌م به دادگای فیدراڵی، ئه‌ویش ئه‌گه‌ر ئاره‌زوو بكه‌م نه‌ك له‌سه‌رم پێویست بێت.\n*ئایه پێتوایه هۆكاری سیاسی له‌پشت ئه‌م مه‌سه‌له‌یه‌وه بێت؟\n* به‌بڕوای تۆ پاڵنه‌ره‌كانی چین؟\n– واتە لێكدانه‌وه‌ی سیاسییه، بۆیه ده‌ڵێم ره‌نگه له‌وانه‌یه ئه‌م لێكدانه‌وانه له یه‌كێكه‌وه بۆ یه‌كێكی تر بگۆڕدرێت.\n*له حزبێكه‌وه بۆ حزبێكی تر؟\n– به‌ڵێ په‌رله‌مان به‌شێوه‌یه‌كی گشتی سوور بوو له‌سه‌رئه‌وه‌ی بابه‌تی ئه‌نجومه‌نی فیدراڵی‌و قانونی سه‌رۆكایه‌تی كۆمار باسنه‌كرێت.\n* كورد له‌گه‌ڵ ئه‌م ئاڕاسته‌یه‌دا بوو یان دژی بوو؟\n– هه‌ندێكیان هه‌روه‌ك ئه‌وانی تر بوون.\n* كه ده‌ڵێیت په‌رله‌مان واتە یه‌كه‌یه‌كی ته‌واو؟\n– به‌شێوه‌یه‌كی گشتی.\n* ئایا په‌رله‌مان یه‌كه‌یه‌كی ته‌واوه یان حزبه‌كانن؟\n– به‌شێوه‌یه‌كی گشتی، له‌ڕاستیدا لیژنه‌یه‌كی قانونی هه‌یه، ئه‌وه‌ی وه‌ڵامی پڕۆژه‌كه‌مانی دایه‌وه كه ئه‌و پڕۆژه‌یه سه‌رپێچیی ده‌ستووری تێدایه، په‌رله‌مانتارێكی كورد بوو له لیژنه‌ی قانونی.\nمه‌سه‌له‌ی حوكمه‌كانی له‌سێداره‌دان\n* دووباره قسه‌یه‌كی زۆر ده‌بیستین له‌باره‌ی مه‌سه‌له‌ی له‌سێداره‌دان، ده‌وترێت پێشكه‌شمان كردووه‌و سه‌رۆك كۆمار حوكمه‌كانی له‌سێداره‌دانی ئیمزا نه‌كردووه، فه‌خامه‌تی سه‌رۆك ده‌مه‌وێت وه‌ڵامه‌كه له تۆ وه‌ربگرم؟ چی له‌پشت په‌رده‌كانه‌وه‌یه له‌باره‌ی ئه‌م مه‌سه‌له‌یه‌وە؟\n– سه‌باره‌ت به‌پرسیاره‌كه‌ی پێشوو، ئێمه ئێستا سه‌رگه‌رمی پێكهێنانی ده‌سته‌یه‌كین له كه‌سایه‌تییه ناسراوه‌كان كه شاره‌زایی قانونی‌و ده‌ستوورییان هه‌یه بۆ پێشكه‌شكردنی پڕۆژه‌ی هه‌مواركردنی ده‌ستووری، پێویستمان به‌و هه‌مواره‌یه، كاتی خۆی پێویستبوو له ئه‌نجومه‌نی نوێنه‌ران ئه‌و هه‌مواره بكرێت، به‌ڵام هه‌ستمانكرد هه‌ر له خولی یه‌كه‌مدا لیژنه‌كه دابه‌شبوو به‌سه‌ر دوو گروپدا، گروپێكیان له‌گه‌ڵ هه‌مواركردندا بوو كه رێككه‌وتبووین له‌سه‌ری كه نزیكه‌ی ٦٠ ماده بوو، لایه‌نه‌كه‌ی تر سووربوو له‌سه‌رئه‌وه‌ی ده‌بێت رێككه‌وتن بكرێت له‌سه‌ر هه‌ر تێبینییه‌ك كه هه‌بێت، سه‌ره‌نجام له‌كاتی ده‌نگداندا خاوه‌ن بیرۆكه‌كانی پێویستی رێكکه‌وتن له‌سه‌ر هه‌ر تێبینییه‌ك زۆرینه بون له‌ناو لیژنه‌كه‌داو ئیتر ئیشه‌كان راگیران، بۆیه ئێستا ده‌مانه‌وێت ئه‌م مه‌سه‌له‌یه زیندوو و نوێبكه‌ینه‌وه.\nده‌رباره‌ی پرسیاری په‌یوه‌ست به له‌سێداره‌دان، به‌ڕاستی مه‌سه‌له‌ی حوكمه‌كانی له‌سێداره‌دان هه‌روا ئاسان نییه واتە كاتێك كه‌سێك ئیمزای له‌سه‌ر ده‌كات واتە له‌سێداره‌دانی كه‌سێك‌و له‌ناوچوونی گیانێك، شه‌خسی خۆم حه‌زم له‌مجۆره ئیمزایانه نییه، هه‌میشه مرۆڤ بیرده‌كاته‌وه (ئای له به‌ندیخانه‌دا زوڵم هه‌یه، زۆر هه‌یه له‌سێداره‌دراون دوایی ده‌ركه‌وتووه بێتاوان بوون.\n* شتی وا روویداوه؟\n– له عیراق نازانم، له‌م ماوه‌یه‌دا نەخێر.به‌ڵام بۆ ئاسووده‌بوونی ویژدان لێره لیژنه‌یه‌كی قانونیمان هه‌یه، كاتێك دۆسێكانمان بۆ دێت هه‌موو ورده‌كارییه‌كیان تیادا نییه، بۆیه دۆسێ به دۆسێ پیایداده‌چنه‌وه، هه‌ندێ تاوان هه‌یە جینائین‌و خراونه‌ته خانه‌ی تیرۆره‌وه، سه‌باره‌ت به‌تاوانی جینائی بوارێك هه‌یه مه‌گه‌ر كوشتنه‌كه دڕه‌ندانه بێت وه‌ك ئه‌وه‌ی كه‌سێك دایك‌و باوكی كوشتووه‌و له باخچه‌ی ماڵه‌كه‌یدا شاردوونیه‌تەوه، ئه‌وه مرۆڤ ناتوانێت ره‌تیبكاته‌وه‌و ده‌ستبه‌جێ ئیمزای ده‌كه‌م، ده‌رباره‌ی تیرۆریش تاقمی قاعیده‌و تاقمی داعش رایناگرین، به‌مدواییه هاتوونه‌ته به‌رده‌ستمان، تاقمێكی تاوانه‌كه‌ی سپایكه‌رمان بۆ هات هه‌فته‌یه‌ك له‌مه‌وبه‌ریش چه‌ندین دۆسێمان بۆ هات كه به‌شێكیان قاعیده‌و به‌شێكی تریان داعش بوون من رێگریم نه‌كردووه له ئیمزاكردنیان، به‌ڵكو ئیمزایان ده‌كه‌م، به‌ڵام ناكرێت هه‌فتانه‌و هه‌موو هه‌فته‌یه‌ك كۆمه‌ڵێك له‌سێداره‌بدرێن، ئه‌وكات ده‌بێت بۆچوونی ئه‌و ده‌وڵه‌تانه ره‌چاوبكه‌ین كه په‌یوه‌ندییان باشه له‌گه‌ڵ عیراقداو دژی له‌سێداره‌دانن، پێویسته بوارو رێگه نه‌كه‌ینه‌وه بۆ هێرشه به‌رده‌وامه‌كان له‌سه‌رمان.\n* ده‌بێت مانگانه چه‌ند كه‌س له‌سێداره بده‌ین؟\n– واتە ماوه‌یان له‌نێواندا بێت، ئێستا (200) حوكمی له‌سێداره‌دان هه‌یه‌و جێبه‌جێ نه‌كراون، كه‌س باسیان ناكات.\n– وه‌ڵا نازانم.\n* ئایا ئیمزات له‌سه‌ر حوكمی له‌سێداره‌دان كردووه‌و جێبه‌جێ نه‌كرابێت؟\n-به‌ڵێ ئیمزا كراون‌و مه‌رسومیشیان بۆ ده‌رچووه، به‌ڵام تائێستاش زیندوون، ئێمه به‌دواداچوون ناكه‌ین بزانین جێبه‌جێكراون یان نا، ئه‌وه ئیشی ئێمه نییە، به‌ڵام په‌له‌كردن هه‌یه. بۆ نموونه یه‌كێك له وه‌زیره‌کانی پێشووی مافه‌كانی مرۆڤ وتبووی فوئاد مه‌عسوم مه‌رسومه‌كانی له‌سێداره‌دان ئیمزا ناكات، ئه‌وه كارێكی راست نییه‌و ده‌بێت وا بكرێت وا نه‌كرێت، ته‌له‌فۆنم بۆ كردو پێموت به‌ڕێزتان وه‌زیری مافه‌كانی مرۆڤن ده‌بێت روانینێكی ترتان هه‌بێت یان وا ده‌ربخه‌یت كه روانینی ترت هه‌یه، نه‌ك له رۆژنامه‌كاندا به‌وجۆره لێدوان بده‌یت. چه‌ند رۆژێك له‌مه‌وبه‌ر كه‌سێك كه خۆی به یاساناس ده‌زانێت‌و تیایدا قوڵبۆ‌ته‌وه، ئه‌و كه‌سێكی به‌ڕێزه به‌ڵام پێده‌چێت له‌ژێر كاریگه‌ریدا بێت، وتارێكی بڵاوكردۆته‌وه كه من حوكمه‌كانی له‌سێداره‌دان ئیمزا ناكه‌م‌و پابه‌ندنیم به‌بڕیاره‌كانی دادگاوه، من پابه‌ندم به بڕیاره‌كانی دادگاوه به‌ڵام منیش مافی خۆمه دڵنیابم له مه‌سه‌له‌كه، سه‌یره ئه‌و كه‌سه خۆی له ئه‌وروپا ده‌ژی‌و ملكه‌چی قانونه‌كانیه‌تی، هه‌ندێكیان ئا به‌وجۆره قسه‌ده‌كه‌ن. من ئه‌گه‌ر له ویژدان‌و باوه‌ڕیشمدا دژی له‌سێداره‌دان بم، به‌ڵام به‌حوكمی پۆسته‌كه‌م ده‌بێت ئیمزای بكه‌م، له‌هه‌مانكاتدا ئاسووده‌بوونی ویژدانیش پێویسته، كاتێك ئه‌و لیژنه‌یه ده‌بینێت قانون‌و دانپێدانانه‌كان‌و به‌ڵگه‌كان‌و بڕیاره‌كانی پێداچوونه‌وه‌و تێهه‌ڵچوونه‌وه وه‌ك یه‌كن‌و لیژنه‌كه هیچ كه‌موكورتییه‌كی تیایاندا نه‌بینی، ئه‌وكاته ئیمزا ده‌كرێن.\n* لیژنه‌كه سه‌ر به نووسینگه‌ی به‌ڕێزتانه؟\n* ئایا كه‌س هه‌بووه حوكمی له‌سێداره‌دانی بۆ بڕاببێته‌وه‌و ئێوه‌ش بڕواتان به حوكمه‌كه نه‌بوبێت‌و گه‌ڕاندبێتتانه‌وه؟\n– نه‌خێر هیچمان نه‌گه‌ڕاندۆته‌وه، بۆ نموونه هه‌ندێك مه‌سه‌له هه‌یه لایه‌نی مرۆیی بۆ لێكده‌درێته‌وه، ره‌نگه له بوارێكیان هه‌بێت بۆ لێبووردنیان، به‌ڵام ئه‌وه له مه‌سه‌له‌ی تیرۆردا نییه.\n* ئایا گوشاری سیاسی هه‌یه له‌سه‌ر به‌ڕێزتان له‌مه‌سه‌له‌ی له‌سێداره‌داندا چ به‌خشینیان بێت یا جێبه‌جێكردن؟\n– نه‌خێر، له‌و دیدارانه‌ی له‌گه‌ڵ حزبه‌كانی تردا ده‌مانبێت هه‌رگیز باسی ئه‌و مه‌سه‌لانه ناخرێنه‌ڕوو، به‌ڵام هه‌ندێكجار له‌میدیاكاندا لایه‌نێك یان كه‌سێك بۆ مه‌رامێكی دیاریكراو گه‌ره‌كیانە ئه‌م مه‌سه‌لانه بورووژێنن، ئه‌و حوكمی له‌سێدارانه سه‌دانیمان لێ ئیمزا كردوون، ئێمه هه‌موو رۆژێك مه‌رسوم ده‌رناكه‌ین‌و بڵێین ئه‌مڕۆ ئه‌وه‌و ئه‌وه‌مان په‌سه‌ندكردووه، ئه‌وه كێشه‌مان بۆ دروستده‌كات له‌گه‌ڵ ئه‌و ده‌وڵه‌تانه‌ی كه دژی له‌سێداره‌دانن.\n* ئه‌و ده‌وڵه‌تانه له‌سه‌ر هه‌قن یان نا؟\n– سروشتی كۆمه‌ڵه‌كان وایه، بۆ نموونه له ویلایه‌ته یه‌كگرتوه‌كانی ئه‌مریكا له هه‌ندێك ویلایه‌ت له‌سێداره‌دان هه‌یه‌و هه‌ندێكی تریان نیانه، ئه‌مه سروشتی كۆمه‌ڵه‌كانه.


هاوکاتی بەرزبوونەوەی مەترسی نائارامی سڤیلی، کۆمپانیای واڵمارت هەمو جۆرە چەک و فیشەکێک لە بازاڕەکانی ئەمەریکا هەڵدەگرێت – Rojapp\nPakistan: Tirênek ji rê derket bidehan qurbanî hene\nMilîsên KBDH û HBDH’ê li Dîlokê çalakî kirin\nEncûmena Nûneran lihev dicive\nHRE: Li Efrîn û Ezazê gelek çete hatin kuştin\nHome/هەواڵنێرەکان/هاوکاتی بەرزبوونەوەی مەترسی نائارامی سڤیلی، کۆمپانیای واڵمارت هەمو جۆرە چەک و فیشەکێک لە بازاڕەکانی ئەمەریکا هەڵدەگرێت\nHooshyar October 30, 2020\tهەواڵنێرەکان Leave a comment 31 Views\nکۆمپانیای واڵمارت، یەکێکە لە کۆمپانیا هەرە گەورەکانی بازاڕی جیهان، ڕۆژی پێنجشەممە ڕایگەیاند هەمو جۆرە چەک و فیشەکێکی ئەم هەفتەیە لە نێو بازارەکانی ئەمەریکادا هەڵگرتووە بە مەبەستی پاراستنی کڕیاران و کارگوزارەکان لە کاتێکدا ئاڵۆزییەکان لە سەرانسەری وڵات لەبەرزبوونەوەدان.\nئەم هەنگاوە چەند ڕۆژێک بەر لە هەڵبژاردنی 3 ی مانگی 11 ی سەرۆکایەتی ئەمەریکایە، کە ژمارەیەکی زۆری خەڵكی نیگەرانی ئەوەن ئەنجامەکانی دەشێت مشتومڕلەسەربن یان ببنە مایەی توندوتیژی.\nگوتەبێژێکی واڵمارت ڕایگەیاند ” ئێمە چەند نائارامییە پەراوێزخراوی سڤیلیمان بەدەی کردووە و هەروەکو لە چەند کاتی تردا لە ماوەی چەند ساڵی ڕابوردوو ئەو کارەمان کردووە، ئێستاش هەمو چەک و فیشەکمان لە بازاڕەکاندا هەڵگرتووە وەکو خۆپارێزییەکی پێشوەخت بۆ سەلامەتی کارگوزارو کڕیارەکانمان.”\nئەو گوتیشی کۆمپانیاکە کاتێکی دیاری کراوی بۆ دانانەوەی ئەو چەکانە لە بازاڕەکانیان هێشتا دانەناوە.\nفرۆشگای بێنتۆنڤیڵ بنکە لە ئارکەنسا، کە لە نزیکەی نیوەی ئەو پێنج هەزار بازارەی لە ئەمەریکا هەیەتی چەک دەفرۆشێت، هێشتا بەردەوامە لە فرۆشتنی بە پێی داواکاری کڕیاران.\nبازارەکان نیگەرانیان بۆ دروست بوو پاش ئەوەی پێشترێکی ئەم ساڵ خەڵکی چەندین شاری ئەمەریکا لە ناویاندا شیکاگۆ، نیویۆرک، لۆس ئانجلس و پۆرتلاند دەستیان کرد بەشکاندنی پەنجەرەکان و دزینی کەلوپەل و سوتانی چەندین بازاڕ.\nلە ڕەوشێکی تریشدا کە بووە هۆی نیگەرانی، لەم ساڵدا فرۆشتنی چەک لە ئەمەریکا گەیشتە بەرزترین ئاست و لەم چەند مانگەی دواییدا ژمارەیەکی زۆری چەک بەو کەسانە فرۆشراوە کە یەکەمجاریانە چەک بکڕن.\nلە مانگی شەش واڵمارت هەمو چەک و فیشەکێکی لە بازارەکانی ئەمەریکا هەڵگرت لە کاتێکدا خۆپیشاندانەکانی سەرانسەری ئەمەریکا لەسەر مەرگی پیاوێکی رەشپێستی بێچەک جۆرج فلۆید سەریانهەڵدا.\nلە ساڵی ڕابوردوو ئەو بازاڕە فرۆشتنی فیشەکی دەمانچە و ژمارەیەک لە چەکی قورس لە تەواوی بازاڕەکانی ئەمەریکا ڕاگرت.\nپێشتریش داوای کردبوو لێکۆڵێنەوەکان لە ڕابوردووی ئەو کەسانە توندتربکرێت کە چەک دەکڕن و چەکەکانی دەستی ئەو کەسانەش کۆبکرێنەوە کە مەترسی توندوتیژییان لێدەکرێت.\nPrevious TJA û ÎHD’ê dijî qirkirina siyasî helwest nîşan dan\nNext Berdevka HDP’ê Gunay Kobanê Serfirazî û Têkoşîna Hevbeş ya Kurdan û Dostên Wan E\nHêzên Rizgariya Efrînê (HRE) encamên çalakiyên ku li Efrîn û Ezazê li dijî çeteyan pêk …


دوایین هەواڵ لە بەشداریی خەڵک/ هەڵبژاردن تا کاتژمێر 24 درێژ کرایەوە - Mehr News Agency\nAP ١٤٠٠ Khordad ٢٨ ٢٢:٥٤\nNews Code 37828\nڕووماڵی ڕاستەوخۆی هەڵبژاردن؛\nمۆڵەتی وەرگرتی دەنگی خەڵک لە هەڵبژاردنی سەرۆک کۆماری و شۆرای شارەکان تا کاتژمێر 24ی ئەمشەو درێژکرایەوە.\nبە پێی ڕاپۆرتی ئاژانسی هەواڵی مێهر،بە لە بەرچاوگرتنی بە، بەشداریی بەشکۆی خەڵک لە هەڵبژاردن ، مۆڵەتی وەرگرتنی دەنگەکانی خەڵک تا کاتژمێر 24ی ئەمشەو هەینی درێژ کراوەتەوە.\nنزیک بە 66 هەزار و 800 ناوەندی وەرگرتنی دەنگی خەڵک لە هەڵبژاردنی سەرۆک کۆماریی و نزیک بە 75 هەزار ناوەند بۆ وەرگرتنی دەنگی شۆراکانی شار و گوند لەبەرچاو گیراون.\nژمارەی ئەو کەسانەی کە بە گوێرەی یاسا دەتوانن دەنگ بدەن، 59 ملیۆن و 310 هەزار و 307 کەسە کە لەم ژمارە 29 ملیۆن و 980 هەزار و 38 کەس پیاون و 29 ملیۆن و 330 هەزار و 269 کەس ژنن.\nبەشداری ئێرانییەکانی دانیشتووی عێراق لە هەڵبژاردن\nهەڵبژاردنی سێزدەهەمین سەرۆک کۆماری ئێران هاوکات لە گەڵ وڵاتمان، لە 6 بنکەی دەنگ دان کە 14 سندۆق لە خۆ دەگرێ لە عێراقیش دەستی پێ کردووە.\nباڵوێزخانەی کۆماری ئیسلامی ئێران لە بەغدا پێشتر بڵاوکراوەیەکی دەرکرد کە تێیدا وردەکارییەکانی سێزدەهەمین خولی هەڵبژاردنەکانی سەرۆک کۆماری ئێران لە عێراقی شی کردەوە و ئاماژەی بۆ ژمارەی بنکەکان و کات و ساتی دەنگ دان و بەشداری خەڵک کردبوو.\nلەم بڵاوکراوەدا نووسرابوو بنکەی دەنگ دان لە شارەکانی بەغدا، کەربەلا، نەجەف، بەسرە، هەولێر و سلێمانی دامەزراوە و هەڵبژاردن لە کاتژمێر 8ی بەیانی تاکوو 6ی ئێوارەی ڕۆژی هەینی 28ی جۆزەردانی 1400 لە 6 بنکەی دەنگ دان بەڕێوە دەچێت.\nدەنگدانەوەی هەڵبژاردنەکانی سەرۆک کۆماریی ئێران لە میدیاکانی جیهان\nهاوکات لە گەڵ دەستپێکردنی سێزدەهەمین خولی هەڵبژاردنەکانی سەرۆک کۆماریی و شەشەمین خولی هەڵبژاردنەکانی ئەنجومەنی ئیسلامی شار و گوندەکان لە ئێران، میدیا بیانییەکان ڕووماڵی ئەم ڕووداوەیان دەست پێ کرد. بە تایبەت ئاماژەیان بۆ بەشداری ڕێبەری مەزنی شۆڕش لە هەڵبژاردنەکان لە یەکەمین ساتەکانی دەستپێکردنی دەنگ دان کرد.\nئەلقودس ئەلعەرەبی ڕایگەیاند: بنکەکانی دەنگ دان لە ئێران کرانەوە و ئایەتۆڵا خامنەیی داوای بەشداری بەهێزی خەڵک لە هەڵبژاردنەکانی کرد.\nهەواڵدەریی فەڕانسە نووسیویە: بەیانی ئەمڕۆ هەینی و پاش دەستپێکردنی ڕەوتی هەڵبژاردنەکان، ئایەتۆڵا خامنەیی ڕێبەری مەزنی شۆڕشی ئیسلامی لە حسەینییەی ئیمام خومەینی ئامادە بوو و دەنگی دا.\nهەروەها ڕایگەیاندووە: بە پێی ڕاگەیندراوی دەوڵەتی ئێران بنکەکانی دەنگ دان کاتژمێر 12ی شەو دادەخرێن بەڵام دەکرێ تا دوو کاتژمێری دیکەش درێژ بکرێتەوە.\nئەلئەهرامی میسر ئاماژەی بۆ دەنگ دانی ڕێبەری مەزن کردووە و نووسیویە: هاوکات لە گەڵ کرانەوەی بنکەکانی دەنگ دان، ڕێبەری مەزنی شۆڕشی ئیسلامی دەنگی دا.\nڕاپۆرتی ئەلجەزیرە لە هەڵبژاردنەکانی سەرۆک کۆماری لە ئێران\nکەناڵی ئەلجەزیرە ڕاپۆرتێکی بڵاو کردەوە و نووسیویە: دەرگای بنکەکانی دەنگ دان بۆ هەڵبژاردنی سەرۆک کۆمارێکی نوێ کە ببێتە جێگری حەسەن ڕۆحانی، بە ڕووی خەڵکدا کرانەوە.\nئەم میدیایەش ئاماژەی بۆ بەشداری ڕێبەری مەزن لە دەنگ دان کرد و نووسیویە: هاوکات لە گەڵ کرانەوەی بنکەکانی دەنگ دان، ڕێبەری مەزنی شۆڕشی ئیسلامی لە حسەینییەی ئیمام خومەینی دەنگی دا.\nئەم کەناڵە ئاماژەی بۆ کاتی هەڵبژاردنەکان و هەروەها وتەکانی ڕێبەری لە کاتی دەنگ داندا کردووە و ڕایگەیاندووە: پاش ئەوەی سێ کاندید پاشگەز بوونەوە، سەید ئیبراهیم ڕەییسی، عەبدولناسر هیمەتی، موحسین ڕەزایی و قازی زادە هاشمی لە هەڵبژاردنەکانی سەرۆک کۆماری ئێران پێکەوە ڕیکابەری دەکەن.\nهەروەها کەناڵی ئەلمەیادین ڕایگەیاندووە: ناوەندەکانی دەنگ دان لە ئێران کرانەوە بۆ ئەوەی 59 ملیۆن ئێرانی لە هەڵبژاردنەکانی سەرۆک کۆماری ئێراندا بەشدار بن.\nپاشان باسی بەشداری ڕێبەری مەزنی شۆڕش لە هەڵبژاردنی کردووە.\nئەلعەرەبی ئەلجەدیدیش هەواڵی کرانەوەی بنکەکانی دەنگ دانی ڕاگەیاندووە و ئاماژەی بۆ ناوی کاندیدەکان و هەروەها ژمارەی ئەو ئێرانییانەی کردووە کە دەتوانن لە هەڵبژاردندا بەشداری بکەن.\nهەروەها ئاماژەی بۆ دەنگ دانی ڕێبەری مەزن کردووە و ڕایگەیاندووە: بەرپرسانی ئێرانی بە مەبەستی ڕێگری لە تەشەنەی زیاتری کۆرۆنا لە ڕەوتی بەڕێوەبردنی هەڵبژاردنەکان خاڵە تەندروستییەکانیان ڕەچاو کردووە.\nسروش سازانی بەرپرسی میدیایی کۆنسولگەری ئێران لە سلێمانی وتی: ڕەوتی دەنگ دان لە کاتژمێر 8ی بەیانییەوە دەستی پێ کردووە و تا کاتژمێر 6ی ئێوارە درێژەی دەبێت. بەشداری لە هەڵبژاردنەکان تا ئێستا زۆر باش بووە و نزیکەی هەزار تاکوو هەزار و 500 شارۆمەندی ئێرانی تا ئێستا دەنگیان داوە.\nناوبراو وتی: ئەگەری بەشداری بەربڵاوتر لە پاش نیوەڕۆ زیاترە. لە سلێمانی سێ سندۆق لە کۆنسولخانەی ئێران و کەلار و دەربەندیخان بۆ وەرگرتنی دەنگی خەڵک دانراون.\nئەو ڕاشیگەیاند: ئامارێکمان لە ئێرانیانی دانیشتووی سلێمانی نییە.\nشیاوی ئاماژەیە دەنگ دان بۆ هەڵبژاردنەکانی سەرۆک کۆماری ئێران لە بەغدا و دیکەی بنکەکانی دەنگ دان لە عێراق لە کاتژمێر 8ی بەیانییەوە دەستی پێ کردووە و تا کاتژمێر 6ی ئێوارە درێژەی هەیە.


گه‌رمیان: لیژنه‌یه‌ك بۆ روبه‌ڕوبونه‌وه‌ی ئه‌گه‌ری بڵاوبونه‌وه‌ی نه‌خۆشی كولێرا پێكده‌هێنرێت\nئیداره‌ی گه‌رمیان بۆ رێگریكردن له بڵاوبونه‌وه‌ی نه‌خۆشی كولێرا لیژنه‌یه‌ك پێكده‌هێنێت..\nئه‌مڕۆ ئیداره‌ی گه‌رمیان له‌گه‌ڵ لایه‌نه په‌یوانداره‌كانی سنوره‌كه كۆبوه‌وه‌و بڕیاردرا لیژنه‌یه‌ك بۆ روبه‌ڕوبونه‌وه‌ی ئه‌گه‌ری بڵاوبونه‌وه‌ی نه‌خۆشی كولێرا پێكبهێنرێت و چاودێری خواردن و سه‌وزه و میوه و سه‌رچاوه‌كانی ئاو به وردی بكرێت.\nسه‌لاح كوێخا سه‌رپه‌رشتیاری ئیداره‌ی گه‌رمیان رایگه‌یاند: ئێستا له ناوچه‌كانی خواروی عێراق چه‌ند حاڵه‌تێكی نه‌خۆشی كولێرا تۆماركراون و ئیداره‌ی گه‌رمیانیش لیژنه‌یه‌كی له فه‌رمانگه په‌یوه‌ندیداره‌كان بۆ روبه‌ڕوبونه‌وه‌ی ئه‌گه‌ری بڵاوبونه‌وه‌ی نه‌خۆشی كولێره پێكهێناوه.\nوتیشی: لایه‌نی په‌یوه‌ندیدار له گه‌رمیان به تایبه‌ت ته‌ندروستی و ئاو هه‌وڵه‌كانیان چڕكردوه‌ته‌وه بۆ روبه‌روبونه‌وه‌ی ئه‌گه‌ری بڵاوبونه‌وه‌ی نه‌خۆشیه‌كه.


دەربارە – Engo Group\nسەرەتا / دەربارە\nكانونی یه‌كه‌م 31, 2017\tدەربارە 0\nگرووپی ئینگۆ پێکهاتووە لە ژمارەیەک خوێندکارى ئەندازیاریی کە هەڵدەستن بە ڕێکخستن و سەرپەرشتی کردنی چالاکی ئەندازیاری جۆراوجۆر بە مەبەستی گەشەپێدانی لێهاتویی ئەندازیاران و خوێندکارانی ئەندازیاری، وە بەرەوپێش چوونی بواری ئەندازیاری لە کوردستان . ئامانجەکان: ١. خزمەتکردن بە بواری ئەندازیاری لە شاری سلێمانی ٢. سازدانی چالاکی جۆراوجۆر بۆ خوێندکارانی ئەندازیاری ٣. …


زەبەنگ بەهادین: گەل لە نێوان پرسی سەرۆکایەتی هەرێم و پەڕلەماندا. – WTARIKURD\nزەبەنگ بەهادین: گەل لە نێوان پرسی سەرۆکایەتی هەرێم و پەڕلەماندا.\nئه‌وه‌ى كه‌مێك له ڕه‌وشى سیاسى كوردوستان بروانێت, سه‌ره‌تا ئه‌بێته شیكه‌ره‌وه‌یه‌كى باشى سیاسى و، دوایش ئه‌بێته سه‌رلێشێواوێكى باش. ئه‌م ئه‌زمونى حكومرانى و سیاسه‌تكردنه له‌م وڵاته هیچ جۆره لۆژیكێك نایگرێته‌وه.\nزۆرجار نازانى ئاخۆ پشتى په‌رده‌كان زۆرن لێره, یان سیاسه‌ت خۆى جۆرێكه له هه‌ڵخه‌ڵه‌تاندنى مێشكه لاوازه‌كان، وه‌ك به‌ریتانى یه‌كان ده‌ڵێن: یان ئه‌وه‌تا نه ئه‌وان و نه ئێمه‌ش فرمان به‌سه‌ر دنیاى سیاسه‌ته‌وه نى یه, به عه‌شایه‌رى یه‌كه‌ى خۆمان تێفرێداوه.\nخه‌ڵك ئه‌مرۆ برسى یه، نازانێ هانا بۆ كێ به‌رێت, ناوێرێت له كه‌ناڵێكه‌وه ده‌ركه‌وێت و داواى مافه‌كانى خۆى بكات, یه‌كسه‌ر وابه‌سته ئه‌كرێت به‌و لایه‌نه‌وه, خۆ به ناشكورى نه‌بێت كه‌ناڵێك یان راگه‌یاندنێكى سه‌ربه‌خۆ مان نى یه، یان سه‌ر به‌مه یان سه‌ر به‌وه‌و، یان سێبه‌رى ئه‌م یان سێبه‌رى ئه‌وه.\nسیاسه‌ت ئه‌مه‌نه سه‌یر بووه له‌م كوردوستانه ئه‌ندامى گه‌وره‌ى حیزبى وا هه‌یه ئه‌لێت: ئه‌م خۆپیشاندانانه به سیاسى كراوه، وه‌ك ئه‌وه‌ى خۆى له مه‌زادخانه‌كه ئیش بكات.\nیان هه‌یانه ئه‌ڵێت: ده‌ستێكى حیزبى له پشت ئه‌م ناره‌زایه‌تى و خۆپیشاندان و مانگرتانه‌نه‌وه هه‌یه, وه‌ك ئه‌وه‌ى ئه‌م دۆخه له مه‌ریخه‌وه بۆ ئێمه خوڵقا بێت و حیزبه‌كان نه‌یانخوڵقانبێت.\nله راستیدا هه‌موو حیزبه‌كان بێ جیاكارى بارودۆخه‌كه‌یان گه‌یاندۆته كه‌نارێك تازه لانگه‌رگرتن به‌بێ زه‌ره‌ر و هێور بوونه‌وه‌ى به‌ئاسایى ئه‌سته‌مه. كه‌س دانى خێر به‌ویتردا ناهێنێ.\nسه‌رۆكى په‌رله‌مان ئه‌ڵێت: سه‌رۆكایه‌تى هه‌رێم سه‌رچاوه‌ى كێشه‌كانن. بەرزانی ئه‌ڵێت: سه‌رۆكایه‌تى په‌رله‌مان سه‌رچاوه‌ى راسته‌قینه‌ى كێشه‌كانن.\nئێستا ئێمه نازانین كێ سه‌به‌بكارى ئه‌م دۆخه ئاڵۆزه‌یه, ئه‌وى تیاچووه له‌و نێوه‌نده میلله‌ته داماوه‌كه‌یه. ئه‌وه‌تا ده‌وام هه‌بێت مامۆستاو فه‌رمانبه‌ر پاره‌یان پێ نى یه, ئه‌م وڵاته به‌ره‌و وێرانه هه‌نگاو ئه‌نێت, ئه‌رۆى وڵات جێده‌هێڵیت ئه‌سته‌مه‌و رۆوبه‌روى مه‌رگ ئه‌بیته‌وه, نارۆیت رۆژ به‌رۆژ به‌ره‌و دارمان و داروخان هه‌نگاو ئه‌نێیت لێره. ئێستا تازه داواى ئاشت بوونه‌وه ئه‌كه‌ن، كه ئه‌مه سه‌ره‌ى یه‌كه‌مجار نى یه داوا بكه‌ن, كه دڵنیاشم كه‌سیان برواو متمانه‌ى به‌ویتریان نه‌ماوه, له ڕووى لۆژیكى و مه‌عریفیشه‌وه هه‌ست به وێرانبوونى زیاتر ئه‌كه‌یت.\nLatest posts by زەبەنگ بەهادین (see all)\nزەبەنگ بەهادین: راست پێوەرە یان باش. - 2022-04-09\nزەبەنگ بەهادین: بوون لە خۆشەویستیدا. - 2022-03-23\nزەبەنگ بەهادین: وڵات دۆشین.! - 2022-02-09\nمەهدی خالید خەمبار: لە دوتوێی وتەکانی بەرزانیدا؟\nعیماد عەلی: ئایا بارزانی دەرچەیەکی کردەوە بۆ چارەسەری قەیرانەکە؟


ئاسایشی سلێمانی لەبارەی ڕوداوەکەی شەوی ڕابردوی سەرچنار ڕایگەیاند، شۆفێرێک پابەندنه‌بووه بەڕێکارو ڕێنماییە یاساییەكان و پاش گرفت دروستکردن، ھێزێکی چەکدار بەشێوازێکی دەرچون لەیاسا بەکاردەھێنێت‌و ھەڵدەکوتنە سەر ئەو ھێزە ئەمنییەی کە لەئەرکدا بون‌و بەتەقەکردن روبەڕوی ھێزەھاوبەشەکە بونەوە.\nئاوێنه: بەڕێوەبەرایەتی ئاسایشی سلێمانی لەڕونکردنەوەیەکدا دەڵێت، کاتژمێر 11:30 خولەکی شەوی 21ی حوزەیرانی 2021، ھێزەکانمان بەھاوبەشی لەگەڵ ھێزەئەمنییەکان لەلیژنەی ئەمنی پارێزگای سلێمانی لەئەرکێکی ڕەسمیدا بون بۆ پاراستنی ئاسایش و ئارامی شارەکەمان لەسەر شەقامی جەواھیری لەگەڕەکی سەرچنار."\nراشیگه‌یاندووه، "شۆفێرێک پابەند نابێت بەڕێکارو ڕێنماییە یاساییەكان و پاش گرفت دروستکردن، ھێزێکی چەکدار بەشێوازێکی دەرچوون لەیاسا بەکاردەھێنێت و ھەڵدەکوتنە سەرئەو ھێزە ئەمنییەی کە لەئەرکدا بوون و بەتەقەکردن رووبەڕووی ھێزەھاوبەشەکە بوونەوەو سەرئەنجام شەش کارمەندی ھێزەکانی ئاسایشی سلێمانی و كارمەندێکی هێزەكانی فریاكەوتنی بەڕێوەبەرایەتی پۆلیسی سلێمانی برینداربوون و ڕەوانەی نەخۆشخانەکران بەمەبەستی چارەسەر."\nبەڕێوەبەرایەتی ئاسایشی سلێمانی دەڵێت، "ئێمە لەکاتێکدا ھیوای زوو چاکبوونەوە بۆ بریندارانی ئەم ڕووداوە نەخوازراوە دەخوازین، ڕێوشوێنە یاسییەکان بۆ لیژنەی لێکۆڵینەوە جێدەھێڵین و ھەموولایەک دڵنیادەکەینەوە ھەرگیز دەستبەرداری ئەرکی نیشتمانی خۆمان نابین لەپاراستنی سەروماڵی ھاوڵاتیان و ئارامی شارو لەو پێناوەشدا ئامادەی ھەموو قوربانییەکین".


پێویسته ڕێگری بكرێت له‌به‌رده‌م پارتی بۆ گەیاندنی سوپای تورکیا بە زینی وەرتێ\nWednesday, 04.15.2020, 14:31\nماوه‌ی چه‌ند ڕۆژێکه له‌ناوچه‌کانی زینی وه‌رتێ له‌لایه‌ن پارتی دیموکراتی کوردستانه‌وه جووڵه به‌هێزه‌کانیان ده‌که‌ن بەبێ ئەوەی هیچ مەترسی یەک لە ئارادا بێت لەسەر ئەو ناوچانە ئه‌وه‌ش بۆته‌هۆی دروست بوونی دڵەڕاوکێ لە ناو خەڵکیدا هه‌ردوولایه‌نی ناوچه‌که( یه‌کێتی و په‌که‌که)ش کراون به‌به‌شێک له‌و ئاڵۆزیانه.\nله‌ئان و ساتێکی وادا جوڵه کردن به‌هێزی سه‌ربازی له‌لایه‌ن هه‌رهێزێکه‌وه ته‌نها جێبه‌جێکردنی داخوازی داگیرکه‌رانی کوردستانه به‌تایبه‌تی ده‌وڵه‌تی تورکیا که‌هه‌میشه لە هه‌وڵدایە ناکۆکی و شەڕی ناوخۆ و ئاژاوە لە باشوری کوردستان دا بنێتەوە، وەک تەڤگەری ئازادیی داوادەکەین هێزەکانی پێشمەرگە مەترسی سەرهەڵدانەوەی داعش لە کەرکوک و داقۆق و خانەقین و کوڵەجۆ ناوچەکانی دیکە کەم بکەنەوە کە پێش چەند ڕۆژێک حکومەتی هەرێم خۆی بانگەوازی بۆ ئەم مەترسییە کرد، نەک لەم کاتە هەستیارەدا کە گەلەکەمان ڕووبەڕووی کێشەو گرفتی جۆراو جۆر بووەتەوە، بە شەڕی ناوخۆ ئەوەندەی تر برینەکانمان قوڵ بکەنەوە، دەبێت بیرمان نەچێت هەر ئەوهێزەی کە ئێستا پارتی بە هەماهەنگی لەگەڵ تورکیا دەیهەوێ هێرشی بۆ بکات لە پاراستنی مەخمور و کەرکوک و گەرمیان دا لە شەڕی داعش دا ڕۆڵێکی بەرچاوی هەبوو لەو پێناوەشدا چەند شەهیدی دا، ئێستاش بە فڕۆکەی تورکیا هێرش دەکرێتە سەر گەریلاکانی پەکەکە و خەڵکی مەدەنی وەرتێ و قەسرێ و چۆمان و دەوروبەری دەکەنە ئامانج، هەمان ئەو فڕۆکانە پێش چەند ساڵێک لە شەڕی ناوخۆدا هێرشی دەکردە سەر پێشمەرگەکانی یه‌کێتی و زۆریشی لێ شەهید کردن بۆیە تورکیا جیاوازی ناکات لە نێوان هیچ کوردێکدا .\nوەک تەڤگەری ئازادیی كۆمه‌ڵگه‌ی كوردستان بانگەوازیی لە تەواوی گەلەکەمان لە باشوور، ڕۆشنبیر، نووسەر، پارته سیاسییه‌كان و هونەرمەند دەکەین، کە بۆ ئەوەی ڕێگە لەمە بگیرێت، بێ ده‌نگی بشكێنن، چونکە ئەگەر دیسان کوردان لەگەڵ یەک بکەونە شەڕ، تەنیا بە سودی دووژمنانی کورد و دەوڵەتی تورک و ئاکەپە یە. بانگەوازی لە حکومه‌تی هه‌رێمی کوردستان و به‌تایبه‌تی پارتی دیموکراتی کوردستان ده‌که‌ین به‌هه‌ستیاری بۆ ئه‌و دۆخه بڕوانن، دروستبوونی هه‌ر ئاڵۆزییه‌ک زیانی گه‌وره به‌ر گەلەکەمان دەکەوێت، پێویسته ڕێگری بکه‌ین له‌به‌رده‌م پارتی بۆ گەیاندنی سوپای تورکیا بە زینی وەرتێ، کە دەرئەنجامی مەترسیداری لێدەکەوێتەوە و نه‌هێڵین پیلانی داگیرکه‌رانی کوردستان سه‌ربگرێت هه‌رچی زووه ببینه هێزێکی فشار له‌سه‌ر حکومه‌ت و په‌رله‌مان .\nپارتی به ده‌ستگیركردنی شیلان شاكر ده‌یه‌وێ بارودۆخی ناوخۆیی ئاڵۆزتر بكات\nهه‌ڵوێستی ته‌ڤگه‌ری ئازادیی بۆ ڕه‌وشی هه‌رێمی كوردستان


2/24/2020 5:55:00 PM\n15205 جار خوێندراوەتەوە\nکۆرۆنا وەک ڤایرۆسێک و پرسێکی ڕۆژ بوە بە راستییەک کە بوونی ھەیە، وڵاتان بەتایبەت رێکخراوی تەندروستی جیھانی لە ھەوڵی پلاندان لە دژیدا و کۆمەڵگای مرۆڤایەتی بەم ھۆیەوە توشی جۆرێک لە ترس بۆتەوە و دورنییە خودی ئەم ترسە لە لای کەسانی ترسنۆک لە بری خۆپارێزییان ببێتە واقعێکی سەپێنراو بەسەریاندا، بۆیە ئەوەی پێویستە زاڵبونە بەسەر ئەو ترسەدا و پەنابردنە بۆئەوەی دەسەڵاتی خۆی لە روی خۆپارێزییەوە زیاتر بکات و دڵ ڕەقتر و نەرجسی تر بێت بەرامبەر بە نەخۆشییەکە و لە جیاتی ئەوەی یەک ھۆکار بدۆزێتەوە بۆ ئەگەری توشبون بەو ڤایرۆسە دەیان ھۆکار بدۆزێتەوە بۆ ڕوبەروبونەوەی بۆ ئەوەی سەرەتا پارێزگاری لە تەندروستی مێشکی بکات و ئەم حاڵەتەی بەرەو ئەو دەرەنجامانەی نەبات کە نەتوانێت خودی خۆی ببێتە ئەڵتەرناتیڤی واقیعی ڕوبەروبونەوەی ئەو ترسە و توشبون بە ڤایرۆسەکە .\nئەم ڤایرۆسە واقعییەی کە بەرۆکی زۆرینەی وڵاتانی گرتوە مرۆڤایەتی لە ژێر تاقیکردنەوەیەکدا ھێشتۆتەوە بۆ ئەوەی ڕادەی زانین و بەرگەی ئەو ئازار و نارەحەتییە وەربگرێت کە دووچارییان دەکات بێگومان ئەمە یەکەمین ڤایرۆس و دواھەمین ڤایرۆسیش نابێت ئەگەر بە مێژوودا بچینەوە لێرەدا بەراشکاوی ھاتنی ئەم ڤایرۆسانە ئەوەمان بۆ دەرئەخات کە ژیان بەھەرچۆنێک گوزەرابێت نەیتوانیوە واقع بۆ وەھم بگۆڕێت کاتێک جگە لە دەسەڵات و ویستی خۆی سەپێنراوە بەسەریدا، بۆیە ھەمیشە ھەستی بەرەنگاربونەوە و خۆ ئامادەیی وایان لێ دەکات جۆرێک لە یەقین دروست ببێت و لە ھەموو ئەو گومانانە ڕزگاریان بکات کە ئەم جۆرە ڤایرۆسەش لەوانی دیکە زیاتر کاریگەری نابێت و ھەتایی نییە.\nئەوەی گرنگە ئەو راستییە گرنگەیە کە ھەریەکێک لە ئێمە ئالیەتی کۆنتڕۆڵکردنی خودمان ھەبێت چ لە ڕوی ترسەوە چ لە ڕوی بەرەنگاری ڤایرۆسەکەوە لە ڕێگەی ڕێنماییەکانی تەندروستییەوە بۆ ئەوەی وزەی پێویست کە ھانی ڕوبەروبونەوەیمان ئەدات لە ناخ و واقیعی ژیانمان دروست بکات و سەرەنجام ھەموان پەیوەندی بە واقیعەوە بکەین ئەمەش دەبێتە کەمکردنەوە و سنوردارکردنی ڕێژەی بڵاوبونەوەی ڤایرۆسەکە.\nئەوەی جێگای بایەخ و سەرنجە فراوانکردنی سنوری ھۆشیارییە، چونکە فراوانکردنی سنوری ھۆشیاری وا لە تاک دەکات ھەمو شتێک مرۆڤانە لێک بداتەوە، ئەو توانای ڕاستی لێکدانەوەی ھەیە بۆ ئەوەی بزانێت کە ئایا مرۆڤێکی دەستە وەسانە یاخود مرۆڤی داھاتوە، بۆیە بەدڵنیایەوە کاتێک ترس لە ڤایرۆسەکە و ناھۆشیاریمان بەرامبەری ناتوانین خۆمان ئەو کۆمەڵگایەی تێیدا دەژین چاوەرێی ساتێکی نوێ و باشتر بکەین، چونکە ئەوەی لە ئەنجامی بێھیوابون و ترسەوە دروست ئەبێت نابێتە ئەو یاسایەی کە ئامانج لێی مانەوەی ژیانە لای مرۆڤێکی خاوەن ئیرادە و بە بەرنامە کە لە ساتەکانی بەرگریکردنیشیاندا ھیچ بیانویەک نەبۆتە پاساو بۆ شکستیان، چونکە عادەتەن ھەر مرۆڤێک لە پێشکەشی ھەڵوێست و وزەی خۆیەوە لە رێگەی رێنمایی تەندروستی و زاڵبون بەسەر ترسدا لەو ھێرشە دوژمنییە سەرکەوتوبێت کە ڤایرۆسی کۆرۆنایە ، بۆیە نابێت ترسی لۆژیکی لەو مەترسییە واقیعییەی کە لە بەردەمماندایە ببێتە ھۆی سەرھەڵدانی ترسە ئاکارییە.


هەڵبژاردنەکانی ئێران ڤاکسینی نەخۆشیەکانی عێراق - تۆڕی میدیایی خەڵک\nهەڵبژاردنەکانی ئێران ڤاکسینی نەخۆشیەکانی عێراق\nپێشتر وتمان ئەوەی عێراق بەرێوە دەبات مستەفا کازمی و پەرلەمان نییە و بە تۆپزیی سوپاکانی حەشدی شەعبی عێراقی و ئێرانیی و حەوزەی قومە.\nکەواتە زەحمەتە ئێران دوو هەڵبژاردن بەڕێوە بەرێت لە یەک ساڵدا، ئەوە ڕوونە هەڵبژاردنەکەی عێراق دیکۆرە بۆ تاڵانیی و گەندەڵییەکی مونەززەم و گەر دواشنەخرێت دەبێت بە فلتەری ڕەهبەرو نیگەهبان و مەرجەعیەتی ویلایەتی فەقیهدا بڕوات و لە زیخ و ئاو بدرێت و ئینجا کاری لەسەر بکەن، ئەوەی ئێرانیش یەکلایی بۆتەوە.\nئەگەرچی دابەشبوونی بازنەکانی هەڵبژاردنی عێراق وەک ئێران نییە یەک کەس داڕشتنەوەی بۆ بکات بەڵام ئەوە ڕوونە هەر شیعە دەکاتەوە بە زۆرینەو قسەکەری سەرەکیی. بەڵام ئەو هەڵبژاردنەی ئێران بۆ سەرۆکایەتیی خۆیان و عێراق و لوبنان و یەمەن و سوریاشە بەڵام بەحەیاتی عێراق هەڵبژاردنی سەرۆکایەتی بەو جۆرە بەخۆوە نابینێت چونکە ئێران دژی هەر جۆرە پاڵەوانسازیی و دەرکەوتنێکی کاریزمایی سەرۆکایەتییە لێرە، وەلێ سەرکردەی باڵای میلیشیایی و سەربازیی و ئەمنی زۆر پێویستەو بگرە قەرزیشی بۆ دەکات وەک هێزەکانی میلیشیای رەبعەڵای لوبنانی و نوجەبای ئێرانی و عاسائیبی ئەهلی حەق.\nئاخر هەشتاوسێ بازنەی هەڵبژاردن و بەدەستهێنانی ٣٢٩ کورسی ئەنجومەنی نیشتیمانی عێراق (نائب) یانی چی؟ لەکاتێکدا هیچ سەرۆک کۆمارو سەرۆک وەزیرانێکت نەبوە بە دەنگدانی دروست هاتبێت و هەمیشە بە سازان و ڕێککەوتنی نهێنی و سەفەقات هاتوون و دانراون!؟ کەواتە بوار بۆ هیچ ڕیفۆرم و گۆڕانکارییەک ناهێڵێتەوەو کوردیش بەو پەرتەوازەییە ئەستەمە کورسییەکانی جاران بەرێتەوە ناچار دەبێ یان خۆی ساغ بکاتەوە یان یاخیی بێتەوە.\nدیسان لە و هەڵبژاردنە ساختەیەی عێراق بەهێزەکان (الأقوياء) دەبنەوە بە چەتری دەسەڵات و براوەی هەڵبژاردن و مەشخەڵگێڕی نوێ، بەڵام هێشتا ئێران دەیەوێت ئەو بەهێزانەش نەوەو موتووربەکراوی عەمامە ڕەشی خۆی بن نەک مەرجەعیەتی نەجەفی رەسەن و دەشبێت لە تشخیص مصلحت نظام و مەجلیسی شورا دەرنەچن.\nئەم دۆخی دەستێوەردانەش کۆنە لە حوکمڕانیی (الفترة الإنتقاليه) ٢٠٠٣-٢٠٠٥ تا نوسینەوەی دەستوور بۆ ئێستای فەترەی دابەشکاریی پۆست و بلۆکبەندییە نەوتیەکان و کودەتای حەشدی شەعبی بەسەر شەرعیەتی حوکمی کازمی تا هاتنی سەرۆکی فەیلەقی قودسی ئێرانی ئیسماعیل قائانی بۆ بەغداد درێژەی هەیە، ئەگینا عێراق و وەزارەتخانەو سوپاو کوتلە سیاسیەکانی بۆچی دەبێت گوێڕایەڵی ڕێنماییەکانی سەرکردەیەکی باڵای عەسکەریی سیاسی دەرەوەی خۆیان بن و ڕۆڵیان بۆ دیاریی بکات و بێزەحمەت دەوڵەتی دەستووریی و یاساکان و حەمورابی کواو کامەیە؟\nسازانەکە بۆ ئێستا ڕوونە چۆن دەگوزەرێت، یەکەمجار هێزە هەرێمی و نێودەوڵەتیەکان و مەرجەعیەتی قوم و نەجەف. دوەمجار لە نێوان ئەقتاب و بلۆکە گەورەکانی نەوت و هێزگەلە تائیفی و مەزهەبیەکاندایەو بەدیاریکراوییش ئەمریکاو ئێران ڕۆڵی گەورە وازی دەکەن بۆ هەڵبژاردنەکانی ئایندەی عێراق و مانەوەی هێزو ناوچە جێناکۆکەکان و سەرچاوەکانی داهات و پاڵاوگەکان.\nبۆیە نەوت و عەسکەرو میلیشیا و فیرقەو لیواو بیزنسی حیزبی و ئایدۆلۆژیی و دیبلۆماسی قوڵت نەبێ مەحاڵە بتوانی یاری باش بکەیت لەم هەڵبژاردنەدا ئەگەرچی ئەمە هەڵبژاردن نییە بەڵکو ڤاکسین و شەرعیەتدانە بە واقیعی تاڵ و پەتای عێراقیەکان بە کوردیشەوە.


هێڵی هەژاری لە عێراق هەڵدەكشێت\n11:48 - 20/11/2020\nهێڵی هەژاری لە عێراق هەڵدەكشێت\nچاوەڕوان دەكرێت بەهۆی تەشەنەكردنی ڤایرۆسی كۆرۆنا و دابەزین و ناجێگیری نرخی نەوت لە بازاڕەكانی جیهاندا رێژەی هەژاری لە عێراق هەڵكشان بەخۆیەوە ببینێت و راپۆرتێكی نێودەوڵەتیش پێشبینی دەكات زیاتر لە 5 ملیۆن هاوڵاتی دیكەی عێراق بكەونە ژێر هێڵی هەژارییەوە.\nهەروەك پێشبینیش دەكرێت كە بەهۆی كەڵەكەبوونی قەرزەوە بەهای دراوی عێراقی بەرامبەر دۆلاری ئەمریكی هاوشێوەی تومانی ئێرانی و لیرەی توركی نرخەكەی هەرزان ببێت.\nبانكی نێودەوڵەتی لە راپۆرتێكدا شیكاری ئابوری بۆ دۆخی دارایی عێراق كردووە و بەپێی شیكارییەكەی ئەوان لە ئایندەیەكی نزیكدا چەندین ملیۆن هاوڵاتی عێراقی دەكەونە ژێر هێڵی هەژارییەوە.\nڕاپۆرتەكە ئاماژەی بەوەشداوە كە مەزەندە دەكرێت هەژاری لە عێراقدا لە ماوەی كورتخایەندا بە ڕێژەی 7 بۆ 14 % زیاد بكات ، ئەمەش مانای ئەوەیە كە لە نێوان 5 ملیۆن بۆ 7 ملیۆن هاوڵاتی پەیوەست دەبن بەو 10 ملیۆن هاوڵاتییەی ئێستا لەژێر هێڵی هەژاریدان.\nهەر بەپێی راپۆرتەكە، پشكی شێری قەیران و مەترسییەكە بەر ئەو خێزانانە دەكەوێت كە لە كەرتی تایبەتدا كاردەكەن و بەهۆی لەدەستدانی كارەكانیان ناچارن ئەگەر پاشەكەوتێكی دارایی كەمیان هەبێت بۆ پڕكردنەوەی پێداویستییەكانیان بەكاری بهێنن، دوای ئەو قۆناغەش دەكەونە هەژارییەوە.\nقەرز هەرەس بە دینار دەهێنێت\nلەلایەكی دیكەوە پسپۆڕێكی ئابوری كە پێشتر بەرپرسیارێتی گەورەی هەبووە لە وەزارەتی دارایی عێراق پێشبینی دەكات بەهۆی كەڵەكەبوونی قەرزەوە دیناری عێراقی هاوشێوەی تومانی ئێرانی و لیرەی توركی نرخ و بەهاكەی لەدەستبدات.\nد. فازڵ نەبی، بریكاری پێشووی وەزارەتی دارایی عێراق رایدەگەیەنێت: لە چاوپێكەوتنێكیدا لەگەڵ دەنگی ئەمریكا رایدەگەیەنێت: ئەگەر ئە‌گەر عێراق هەر بەردەوامبوو لەسەر وەرگرتنی قەرز ئە‌وا ئابوری بەرەو ڕووخان دەڕوات پارەی عیراقیش وەكو تمەن و لیرەكی توركی بێ نرخ دەبێت.\nد. فازڵ نەبی وتیشی: ڕاستە عێراق لەدەوڵەتە هەژارەكان نییە كە بەیانی نەتوانێت قەرز بداتەوە بەڵام ناشكرێت خۆی بخاتە باری قەرزێكی یەكجار گەورە كەدوایی زەحمەت بێت دانەوەی قەرزەكە، لەڕاستیدا ئەوە هەڵبژاردنێكی باش نییە ئەوە دیسان دووبارە پەرلەمان ڕازی بووە كە عێراق 12 تریلیۆن دینار قەرز بكات بۆ ئەوەی لەئێستاوە مووچەی ئەو سێ مانگەی داهاتووی عێراقی پێ بدات، حكومەت دوای 41 تریلیۆن دیناری كردبوو بەڵام بەبۆچونی من ئەو 12 تریلیۆنەش زیادەیە واتە عێراق تا كۆتایی ساڵ پێویستی تەنها بە 5-6 تریلیۆن دینار دەبێت چونكە داهاتی نەوتی عێراق ئەگەر تەماشای بكەین نزیكەی 3.5 ملیار دۆلارەكە دەكاتە 4 تریلیۆن دینار و زیاتر.\nهەر لەبارەی مەترسی قەرزەكانەوە بریكاری پێشووی وەزارەتی دارایی عێراق ئاماژە بەوەشدەكات: چارەسەری قەرز هەمیشە بۆ مەسەلەی لەناكاوە مەسەلەیەك كەڕوو دەدات بەڵام مەسەلەی هاتنەخوارەوەی نەوت چاوەڕوانكراوبوو دوای بڵاوبوونەوەی نەخۆشی كۆرۆنا بۆیە دەبووایە عیراق بەدوای چارەسەری تر بگەڕێت، ناكرێت بۆ هەموو شتێك هەر قەرز بكەن من خۆم پێشتر سەرۆكی وەفدی عێراق بووم كاتێك كە چووین بۆ كۆبوونەوەیەكی سندوقی نەختی نێودەوڵەتی و بانكی نێودەوڵەتی لەساڵی 2016 ڕێكەوتننی (SBA) مان كرد لەگەڵیان كە نزیكەی 18 ملیار دۆلار دەتوانن قەرز بدەنە عێراق هەركاتێك پێویستی پێ بێت بتوانێت ڕایكێشێت بەڵام ئێمە لەو 18 ملیارە نیوەی كەمترمان ڕاكێشا چونكە نەمانویست خۆمان بخەینە ژێرباری قەرزی گەورە كەسبەی ڕۆژ نەتوانین بیدەینەوە، ئێستا بانكی نێودەوڵەتی و سندوقی نەختی نێودەوڵەتی هەردووكیان ڕازی نەبوون كەقەرز بدەنە عێراق چونكە ئەوان ڕازی نابن قەرز بۆ مووچە خەرج بكرێت، ئەوان دەیانەوێت قەرز بۆ پرۆژەی وەبەرهێنان بڕوات كەواتە ناچارن قەرزی ناوخۆیی وەربگرن.\nهەرچۆنێك بێت، ئێستا دابەزینی بەهای نەوت لەلایەك و خەرجییەكی بێ شوماری تەندروستی بەهۆی تەشەنەكردنی كۆرۆنا لەلایەكی دیكە، هاوكات كەڵەكەبوونی قەرز و مەترسییە دوورمەوداكانی ئەو قەرزانە دەرهاویشتەیەكی هاوبەشیان لێدەخوێندرێتەوە، ئەویش هەژاربوونی زیاتری هاوڵاتیانی عێراق و چاوەڕوانی قەیرانێكی دارایی سەختە.


مێژوی کۆمه‌ڵکوژی کورد خۆی دووباره ده‌کاته‌وه ...دلێر مه‌لا په‌روێز\nهه‌زار و چوارسه‌د ساڵ پێش ئێستا، ده‌سه‌ڵاتی ئیسلام له ناوچه‌که‌دا له رووی ژماره و چه‌ک و ئابوری له‌و په‌ری به‌هێزیدا بوو، له به‌رامبه‌ردا دانیشتوانی کوردستان گه‌لێکی کاسب و بێ زیان له ناوچه‌ی باب و باپیرانی ژیانی ئاسای خۆی ده‌گوزراند.ئه‌و کات خه‌لیفه‌ی ئیسلام بریاری هێرش ده‌دات بۆ کوردستان، به پشتبه‌ستن به ئایه‌تی قورئانی و وته‌کانی پێغمبه‌ر، به هێزی شمشێر وخوێن کوردستان داگیر ده‌که‌ن و ژن و کچ، زێر و سامان به پاساوی نه‌ته‌وه‌یه‌کی ناموسڵمان وه‌کو ده‌سکه‌وتی شه‌ر حه‌لالی ده‌که‌ن.\nپێش هه‌زار و چوارسه‌د ساڵ، کامیرا و ته‌که‌نه‌لۆژی و ئه‌نته‌رنێت نه‌بو ، ته‌نانه‌ت زۆربه‌ی خه‌ڵک نه‌خوێنده‌وار بوون نه‌یانتوانیوه گوزاره‌ش له‌و رووداوانه جه‌رگبرانه بکه‌ن، که روویانده‌دات.به‌ڵام ده‌کرێ مرۆڤی کورد که‌مێک بیر بکاته‌وه و هه‌وڵبدات بیهێنێته پێش چاوی ئه‌و به‌ڵگه مێژویه نوسراوانه که باسی له‌شکری ئیسلام ده‌کات به هه‌زاره‌ها شه‌رکه‌ر و بێ به‌زه‌یی نمونه‌ی خه‌لافه‌تی ئێستای ئیسلام به زه‌بری شمشیری تیژیان ملی پیاوانیان په‌راندوه و به شهوه‌تی گڵاویان ژن و کچیانی کوردانیان ئه‌تک کردوه.\nره‌نگه له‌شکری خلافه‌تی ئێستای ئیسلام له به‌ر به‌رچه‌کرداری نه‌ته‌وه‌یه‌ک و یان کۆمه‌ڵگه‌ی نیوده‌وڵه‌تی و به‌رژه‌وه‌ندیه‌کانیان هه‌نگاوه‌کانیان ئه‌هوه‌نتر دژ به کوردان بهاوێن، ولێ هه‌زاروچوارسه‌د ساڵ پێش، نه‌ک ترس له‌مانه نه‌بوو بگره ئه‌و کات به بیروباوه‌رێکی به‌هێزی خودایه‌وه به بێ هیچ دوودڵی و گومانێکه‌وه به درندانه‌ترین شیوه کۆمه‌ڵکوژیان ده‌کرد.\nهه‌زاروچوارسه‌دساڵ تێپه‌ری له به‌ر زۆری قوربانی نه‌ته‌وه‌ی کورد به مه‌زه‌نده‌ش که‌س ناتوانێ بزانێ شه‌هیدانی کورد چه‌ندن و سته‌م و چه‌وری به‌پێوێ.به‌ڵام هه‌ره نه‌زانمان ده‌زانێ هه‌زاروچوارسه‌دساڵه کورد به زمانی داعشیه‌کان خودا ده‌په‌رستێ و وا له که‌لتور و که‌سایه‌تی کورد کراوه ته‌نیا له به‌ر ئه‌وه‌ی برا یه‌زیدیه و مه‌سیحیه کورده‌کانی کوردستان له عاداتی خودا په‌رستی جاوازن چۆن به کوێرانه به پیس و گڵاو کافر و دوژمن ناوزه‌د ده‌کرێن.\nهه‌زاروچوارسه‌د ساڵ میژو بۆمان ده‌گێرێته‌وه بۆچی نه‌ته‌وه‌ی کورد بێ سه‌روه‌ری و ده‌وڵه‌ته! بۆچی گه‌وره‌ترین نه‌ته‌وه‌ی سه‌ررووی زه‌وی بن ده‌ستی نه‌ته‌وه‌کانی تری موسڵمانانن؟ نازنم ره‌نگه مێژوو راست نه‌کات! ولێ منێکی ته‌مه‌ن سی و سێ ساڵ که‌س بۆی نه‌گێراومه‌ته‌وه، به‌ڵکو به چاوه‌کانی خۆم بینیومن هه‌ر ئه‌و له‌شکره‌ی هه‌زار و چوارسه‌د ساڵی به‌ر له ئێستا به هه‌مان ئه‌قل و باوه‌ر، به‌ڵام به چه‌کی جیاواز به زریپۆش و رۆکێت و کیمیای به هه‌مان سوره‌تی خوای عه‌ره‌بان هاتن و سه‌د و هه‌شتا و دوو هه‌زاریان له خوشک و برا ئه‌نفال کرد.هاتن و به فرۆکه کیمیابارانیان کردین، هه‌ر خۆم شایه‌دی ده‌ده‌م چلۆن منی کورد له ترسی هه‌زاروچوارسه‌د ساڵی له‌مه‌وبه‌ر به زگی برسی و ترسه‌وه به منداڵ و پیر و په‌ککه‌وته‌وه به کۆره‌وی ملیۆنی ده‌شت وهه‌ردمان دایه به‌ر نه‌باده دیسانه‌وه ئه‌نفال بکرێین.\nزۆرمان دیت و هێشتا هه‌ر ده‌بینین، ده‌بینین چۆن هه‌مان درنده‌کانی بیابان ئابلوقه‌ی ئابوری ده‌خه‌نه سه‌ر ئه‌م گه‌له و قوتی خه‌ڵکی سته‌مدیده ده‌برن، ئه‌م خوێن مژانه نه ئازادیمان پێ ره‌وا ده‌بینن نه ژیان، گومانتان نه‌بێت جینۆسایدی هه‌زار و چوارسه‌د ساڵی پێش ئێستا دیسان به سه‌ر کوردانی ناوچه‌ی شه‌نگالدا خۆی دووباره کرده‌وه.\nدلێر مه‌لا په‌روێز


هەپەگە؛ لەبارەی هێرشە ئاسمانییەكانی توریكا ڕاگەیەنراوێكی بڵاوكردەوە - تۆڕی میدیایی خەڵک\nهەپەگە؛ لەبارەی هێرشە ئاسمانییەكانی توریكا ڕاگەیەنراوێكی بڵاوكردەوە\nهێزەكانی پاراستنی گەل ڕایدەگەیەنێت ، سوپای توركیا گورزی قورسی لەلایەن گەریلاكانی ئازادیەوە بەردەكەوێت، كە بە چڕی هەرێمەكانی پاراستنی میدیا بۆردومان دەكات و دەشڵێت،”لە هێرشە ئاسمانیەكاندا هیچ زیانێك بەر هێزەكانی گەریلا نەكەوت، بەڵام زیان بەر باخ و ڕەزی گوندنشینان كەوتووە و ئاگر كەوتوەتەوە”.\nناوەندی راگەیاندن و چاپەمەنی هێزەكانی پاراستنی گەل هەپەگە لە ڕێگەیەنراوێكدا بڵاویكردەوە، كە ڕۆژی ٢٩ی تەمووز كاتژمێر لە 4:20 لەدژی سوپا لەسەر گردی سلێمان، هێزەكانیان بە چەكی قۆڕس چالاكیان ئەنجامدا و لە چالاكیەكەدا گورز لە ئامانجەكان وێشێنرا و چالاكی سەركەووتوانە ئەنجامدران.\n“لە چوارجێوەی هەنگاوی شۆڕشگیری بازەكانی زاگرۆسدا لە هەرێمی ئاڤاشین”\n٢٩ی تەمووز كاتژمێر لە ١٦:٢٠ لەدژی داگیركەران لەسەر گردی سلێمان، هێزەكانمان بە چەكی قۆڕس چالاكیان ئەنجامدا. لە جالاكیەكەدا گورز لە ئامانجەكان وێشێنرا و چالاكی سەركەوتوانە ئەنجامدران.\nدەوڵەتی داگیركەری تورك كە لەبەرانبەر بەرخۆدانی مێژوویی هێزەكانمان ناتوانێت ئەنجام بەدەست بهێنێت و گورزی گەورەی لەلایەن هێزەكانی گەریلاوە بەردەكەوێت، بە بۆردومانی ئاسمانی لەسەر هەرێمەكانی پاراستنی میدیا دەیەوێت ئەنجام بەدەست بهێنێت. بەڵام هێرشەكان وەك هەموو جارێك بێئەنجام بوون، خەڵكی ئێمە لە باشوری كوردستان بە شێوەیەكی جددی زیانی بەركەوت، زیان بەر باخ و ڕەزی هاوڵاتیان مەدەنی كەوتووە. ئەو هەواڵانەی دەوڵەتی داگیركەری تورك لە رێگەی میدیاكانەوە بۆ بانگەشە بەكاری دەهێنێت راست نین. لە هێرشەكاندا هیچ زیانێك بەر هێزەكانمان نەكەوتووە.\nزانیارای فراوان لەبارەی هێرشەكانەوە بەم شێوەیەیە:\n٢٩ی تەمووز لەنێوان كاتژمێر ١١:٤٠ – ١٧:٣٠٠ تونێلەكانی شەڕ لە گۆڕەپانی گردی سوری ئاڤاشین بە بۆردومانكران.\n٢٩ی تەمووز كاتژمێر لەنێوان ٢٣:٣٠ – ٠٠:٣٠ لە هەرێمی مەتینا هەلیكۆپتەرەكان لە هێڵی قەشوریان گەڕان.\n٢٩ی تەمووز كاتژمێر ٠٠٠:٠٠ گۆڕەپانی ساجاری زاپ بە فڕۆكەی شەڕ بۆردومانكرا.\n٢٩ی تەمووز كاتژمێر لەنێوان ٠١:١٥ – ٠١:٣٠ گۆڕەپانی دەشتی كافیای گارە لەلایەن فڕۆكەكانەوە بۆردومانكرا.\n٢٩ی تەمووز لەنێوان ٠١:٢٢ – ٠١:٢٥ هەرێمی بەرگارێی ئامێری و گوندەكانی بلمەندی دینارتێی سەر بە ئاكرێ و گوزێ لەلایەن فڕۆكەكانەوە بۆردومانكرا.\n٢٩ی تەمووز كاتژمێر لەنێوان ١٢:٣٠ – ١٣:٤٠ و ٢٢:٤٥ – ٠٠٠:٤٥ لە هەرێمی قەندیل، گردی زەرگەلێ، دۆڵی زەرگەلێ، گردی ساڤاش، دۆڵی شەهیدان، گردی هیوا، گەلی بالایان، گردی بالایان، دۆڵی بەدرانان، بێپالان، گوندی سورەدێ، گلگامێش، دێرەش و بەردەقاشۆ بە فڕۆكەی جەنگی بۆردومانكران. بەهۆی بۆردومانەوە زیانێكی زۆر بەر ماڵ و رەز و باخی وەلاتیان كەوت و ئاگر كەوتەوە و ئاگرەكە بەردەوامە.”\nخەڵك هێزەكانی پاراستنی گەل ڕایدەگەیەنێت ، گەریلاكانی یەژاستار شەوی ڕابردوو لە دژی سوپا لە ناوچەی زەندورا چالاكی نیشانەشكێنییان ئەنجامدا، لە…\nهەپەگە؛ لەباكوور و باشووری كوردستان ١٠ سەربازی سوپای توركیا كوژران\nخەڵك هێزەكانی پاراستنی گەل ڕایدەگەیەنێت، لە چالاكی گەریلاكانیان لە نێوان باكوور و باشووری كوردستان ١٠ سەربازی سوپای توركیا كوژران. ناوەندی ڕاگەیاندنی…\nهەپەگە، ڕاگەیەنراوێكی بڵاوکردەوە\nهێزەكانی پاراستنی گەل ڕایدەگەیەنێت ، تورك لەبەرانبەر دۆزی ڕەوای ئازادی و مافی گەلی كورد بێچارە بووە و لەگەڵ هەموو كردەوەیەكی قڕكەرانە ناتوانێت…\nهەپەگە؛ لە ئاڤاشین 9 سەربازی سوپای توركیا كوژران\nخەڵك هێزەكانی پاراستنی گەل ڕایدەگەیەنێت ، لە دژی سوپا لە سەر گردی كۆنفرانس لە هەرێمی ئاڤاشین چالاكییەكی شاراوەی ئەنجامدرا ، 9 سەربازی سوپای توركیا…\nخەڵك هێزەكانی پاراستنی گەل لە ڕێگەی گەریلا تیڤییەوە دیمەنی ٤ چالاكی ئاسمانی هێزەكانی گەریلای بڵاوكردەوە، كە لە رۆژانی ٦ و ٧ی ئایاردا لە دژی داگیركەران…\nهەپەگە؛ لە هەرێمی زاپ سەربازێكی سوپای توركیا كوژرا\nخەڵك هێزەكانی پاراستنی گەل ڕایدەگەیەنێت ، لە هەرێمی زاپ لە ئەنجامی چالاكییەكدا سەربازێكی سوپای توركیا كوژرا و لە خواكوركیش بە چەكی قورس لە سەنگەرەكانی…\n21 مارس 2021 11.59 am\nخەڵك هێزەكانی پاراستنی گەل هەپەگە لە ڕێگەی گەریلا تیڤی ڤیدیۆیەوە چالاكییەكی ٣ی ئەم مانگەی هێزەكانی پاراستنی…\n01 ئاب 2021 5.15 pm\nخەڵك هێزەكانی پاراستنی گەل ڕایدەگەیەنێت ، گەریلاكانی یەژاستار شەوی ڕابردوو لە دژی سوپا لە ناوچەی زەندورا چالاكی…


وەزارەتى پێشمەرگە سێ پێشنیاز ڕادەستى سەرۆکایەتى هەرێم دەکات\n2021.07.12 - 20:24\nوەزارەتى پێشمەرگە سێ پێشنیازى ئاڕاستەى سەرۆکایەتى هەرێمى کوردستان کرد بۆ دروستکردنى فەرماندەییەکانى پێشمەرگە دواى ئەوەى هێزەکانى 70 و 80 بەتەواوى دەچنە ڕیزى وەزارەتەکەوە.\nقارەمان کەمال، جێگرى سوپاسالارى پێشمەرگە (12ى تەمموزى 2021) بە ناس کوردى ڕاگەیاند، سێ پێشنیازى جیاجیا هەیە بۆ دروستکردنى فەرماندییەکانى پێشمەرگە، دواى یەکگرتنەوەى تەواوەتى هێزەکان، بەتایبەتى هێزەکانى 70 و 80.\nوتیشى، "پێشنیازەکان ئاڕاستەى سەرۆکایەتى هەرێم کراون وەک فەرماندەى گشتى هێزە چەکدارەکان بۆ بڕیاردان لەسەر یەکێکیان".\nهێزەکانى 70 ى یەکێتى و 80 ى پارتى ماوەى چەد مانگێکە دەستیانکردووە بەخستنە ژێر رکێفى هێزەکانیان بۆ سەر وەزارەتى پێشمەرگە و تا ئێستا دوو گەورەترین هێزیان خستووەتە چوارچێوەى وەزارەتەوە.\nقارەمان کەمال وتى، "ئەو پڕۆسەیە گەورەیە و کاتى پێویستە، چونکە ژمارەى ئەو هێزانە گەورەیە، لە ئێستادا سەرقاڵى رێکخستنى لیواکانیانن بەپێی سیستەمى لیواکانى وەزارەتى پێشمەرگە".\nتا ئێستا دیار نییە کەى تەواوى هێزەکانى 70 و 80 کە دوو گەورەترین هێزى دەرەوەى وەزارەتن دەخرێنە چوارچێوەى وەزارەتى پێشمەرگەوە.\nمانگى رابردوو مەحمود سەنگاوى، فەرماندەى میحوەرى گەرمەسێرى پێشمەرگە مەرجى یەکێتى بۆ یەکگرتنەوەى هێزەکانى پێشمەرگە ئاشکرا کرد و رایگەیاند، ئەوان پێیانوایە لەئەگەرى یەکگرتنەوەدا دوو فەرماندەیی هەبێت و ببەسترێنەوە بە وەزارەتەوە.\nوتیشى "ئێمە پێمانوایە دەبێت دوو فەرماندەیی هەبێت بەناوى فەرماندەیی سۆران و بادینان، یەکێک لێرە و یەکێکیان لەولا و ببەسترێنەوە بە وەزارەتى پێشمەرگەوە، هەندێک داواکەن سێ بۆ چوار فەرماندەیی بێت، بەڵام ئێمە لەگەڵ دوانداین".\nوەزارەتى تەندروستى هەرێم هۆشدارى لە بڵاوبونەوەى زیاترى کۆرۆنا دەدات\n2021.07.26 - 08:38\n2021.07.25 - 19:53\n13 بڕیار لە وەزارەتى ناوخۆوە\n2021.07.19 - 14:24\n2021.07.24 - 17:40\n2021.07.24 - 16:07\nزانیاری لەسەر ئەو ڤیدیۆیەی کە تێیدا هێزێکی پێشمەرگە تەقە لە ئۆتۆمبێلێکی گەشتیاران دەکات\n2021.07.21 - 19:21\nپێشمەرگە پێکهێنانى دوو لیواى هاوبەش لەگەڵ سوپاى عێراق ئاشکرادەکات\n2021.07.18 - 18:06


هونه‌ر له خزمه‌تی ئاشتی\nله ١٢ ئه‌م مانگه پێنجه‌مین فستیڤالی گه‌وره‌ی هونه‌ر بۆ ئاشتی له ماڵی هونه‌رمه‌ندان له شاری تارانی پایته‌ختی ئێران ده‌ست به كاره‌كانی خۆی ده‌كات، ئامانجه‌كانی ئه‌م فستیڤاله په‌ڕه‌پێدانی چالاكییه‌كانی هونه‌ری له پێناو ئاشتی، زه‌مینه خۆش كردن بۆ دیالۆگ ناوبه‌ینی هونه‌رمه‌ندان و چالاكڤانانی بواری ئاشتی، له‌ناو بردن كۆسپ و ته‌گه‌ره‌كانی به‌رده‌م ئاشتی و پێكه‌وه‌ژیانی راسته‌قینه یه.\nئه‌مساڵ بۆ یه‌كه‌مجاره كه فستیڤاله‌كه به شێوه‌یه‌كی نێوده‌وله‌تی به‌رێوه‌ده‌چێت و هونه‌رمه‌ندانی زیاتر له سی وڵات به‌شداریان تیادا كردووه كه به شانازییه‌وه من یه‌كێكم له‌و هونه‌رمه‌ندانه‌ی كه به‌شدارم له‌م فستیڤاڵه نێوده‌وله‌تییه.\nئه‌م گه‌وره فستیڤاڵه تا ٢١ ئه‌م مانگه به‌رده‌وام ده‌بێت و هونه‌رمه‌ندانی بواری وێنه‌كێشان، فۆتۆگرافی، هه‌یكه‌ل سازی، ڤیدئۆ ئارت، پۆسته‌ر، سینه‌ما، مۆسیقا و شانۆ له وڵاتانی ئێران، ئیتالیا، ئێسپانیا، ئێكڤادۆر، ئه‌فغانستان، ئه‌ندۆنیزیا، ئه‌مریكا، توركیا، چین، دۆمێنیكه‌ن، روسیا، ژاپۆن، سێربستان، ئێراق، فه‌رانسا، كرواتیا، نه‌مسا، مه‌كزیك، هێند و یۆنان و چه‌ند وڵاتی تر به‌شدارن.\nئه‌و به‌رهه‌مانه‌ی له‌م فستیڤاڵه به‌شدار ده‌بن له كۆتایی ده‌كرێنه په‌رتووك و بڵاو ده‌كرێته‌وه.\nله ده‌وڕه‌كانی رابردوو كه‌سانێك وه‌ك هۆشه‌نگی كامكار و شه‌هرام نازێڕی كه به‌شداربووی ده‌وڕه‌كانی پێشووتر بوونه خه‌ڵات كراون. دیسان خۆشحالم به به‌شداربوونم له‌و فستیڤاله و هیوادارم كاره‌كه‌م نوێنه‌رێكی راستگۆی هونه‌ری هونه‌رمه‌ندی كورد بێت.\nArt for Pease Festival Grand festival ئاشتی ئێران په‌رتووك تاران فستیڤاڵ ماڵی هونه‌رمه‌ندان هه‌شه‌نگی كامكار هونه‌ر بۆ ئاشتی یونس محمد شه‌هرام نازێری\nئەم بابتەتە (0) کۆمێنتی هەیە\nگۆڤاری زیكه و شه‌ری داعش ٢٩ تشرینی دووەم، ٢٠١٧ خه‌ڵاتی فۆتۆگرافی روانگه ٢٣ تشرینی دووەم، ٢٠١٧ سۆشیال میدیا و كاری به گرۆپ ٣ تشرینی دووەم، ٢٠١٧ خه‌ڵاتی زێوی فه‌ره‌نسی ٤ تشرینی یەکەم، ٢٠١٧ هونه‌ر له خزمه‌تی ئاشتی ١١ ئەیلوول، ٢٠١٧\nCopyright © 2018 Younes Mohammad By KHA


هه‌روه‌ها به‌ڕێز كوبیش سه‌ره‌خۆشی له خانه‌واده‌ی قوربانییان ده‌كات و هیوای هه‌ر چی زووچاكبونه‌وه‌ش بۆ برینداره‌كان ده‌خوازێت.\nبه‌ڕێز كوبیش له‌مباره‌و وتی "یه‌كێك له ته‌قینه‌وه‌كان له نزیك ێستگه‌یه‌كی پاس روویداوه كه بووه‌ته مایه‌ی له‌توپه‌تكردنی خه‌ڵكی بێتاوان. له راستیشدا، به‌ئامانجگرتنی خه‌ڵكی مه‌ده‌نی له شارێكی ئارامدا به نیازی كوشتن و برینداركردنی چه‌ند بكرێ له خه‌ڵكی مه‌ده‌نی هیچ مانایه‌كی نییه جگه له كارێكی دڕندانه‌ی جه‌هه‌ننه‌میی تیرۆریستان بۆ گه‌یشتن به مه‌رامی گڵاویان بێگوێدانه زیانی مرۆیی".\nله كۆتاییدا، به‌ڕێز كوبیش جه‌خت له‌سه‌ر داواكردن له عیراقییه‌كان ده‌كاته‌وه بۆ پاراستنی یه‌كڕیزییان له‌هه‌مبه‌ر ئه‌م هێرشه تیرۆریستییانه و هه‌روه‌ك چۆن داوا له ده‌سه‌ڵاته‌كانیش ده‌كات بۆ په‌لكێشكردنی تیرۆریستان بۆ به‌رده‌م دادگا.


رۆناڵدۆ دەبێتە زاوای قاچاخچیەکی ئارجانتینی – یاریگا سپۆرت\nHome/هه‌واڵه‌كان/خوله‌كانی ئه‌وڕوپا/سێریا ئەی/رۆناڵدۆ دەبێتە زاوای قاچاخچیەکی ئارجانتینی\nرۆناڵدۆ دەبێتە زاوای قاچاخچیەکی ئارجانتینی\nکاروان فاخر 2018/10/04\nکریستیانۆ رۆناڵدۆ، یاریزانی پۆرتوگالی یانەی یۆڤێنتۆسی ئیتاڵیا بڕیارە هەفتەی داهاتوو بە فەرمی هاوسەرگیری لەگەڵ جۆرجینا رۆدریگێزی ئیسپانی بکات.\nپێش ئەم هاوسەرگیرییە ئەنجام بدرێت رۆژنامەی سەنی بریتانی راپۆرتێکی لەسەر باوکی خێزانی دۆن بلاوکردۆتەوە، رۆدریگێز کە دەکاتە باوکی جۆرجینای خێزانی رۆناڵدۆ بە رەگەز ئارجانتینیە و قاچاخچی ماددەی قەخە کراوە. ناوبرا لە داگای ئیسپانیا دوو تاوانی گەورەی لەسەرە، رۆدریگێز لە ساڵی 2003 ویستویەتی بارێکی 100 هەزار پاوەندی ماددەی بێ هۆشکەر لە ئیسپانیەوە بگوازێتە فڕەنسا، بەڵام ئەم کارە ئاشکرا دەبێت و بە 11 ساڵ زیندانیکردن سزا دەدرێت.\nباوکی خێزانی کریس لە ساڵی 2008 لە زیندان ئازاد دەکرێت و دوای ئازاد بوونی جارێکی دیکە هەوڵ بۆ کارێکی قاچاخ دەدات، ئەمجارەیان ویستویەتی کە بارێکی 1 ملیۆن پاوەندی لە ماددەی بێ هۆشکەر لە مەغریب بۆ ئیسپانیا بگوازێتەوە و ئەمجارەش پۆلیس دەستگیری دەکات و دواتر لە ساڵی 2013 ئازاد دەکرێت.\nئێستاش کە خەریکە رۆناڵدۆ بە فەرمی دەبێتە زاوای رۆدریگێزی قاچاخچی، یاریزانی پۆرتوگالی وەکو خەزورەکەی تۆمەتێکی لەسەرە، ئەویش سێکسی بە زۆری بەرامبەر ئافرەتێکی ئەمریکی لە ساڵی 2009.


شه‌هید عیزه‌ت شه‌نگالی سیمبولی شۆڕشگێڕی – Knwe.org\nسەرەکی » ئاراستە » شه‌هید عیزه‌ت شه‌نگالی سیمبولی شۆڕشگێڕی\nشه‌هید عیزه‌ت شه‌نگالی سیمبولی شۆڕشگێڕی\nئه‌یاز محه‌مه‌د سه‌لیم هه‌ركی\nشه‌نگالییه‌كان له خه‌باتی رزگاریخوازی كوردیدا رۆڵ و كاریگه‌ریی به‌رچاویان هه‌بووه، بۆ به‌دیهێنانی ئامانجه‌كانی شۆڕش كۆششی زۆریان كردووه‌و قوربانیان داوه، به‌گشتی گیانی نه‌ته‌وه‌ییان به‌هێزبووه.\nله هه‌ڵگیرساندنه‌وه‌ی شۆڕشی نوێ و درككرن به هه‌ستیاری و مه‌ترسیه‌كانی دوای رووداوه‌كانی نسكۆی ساڵی 1975 و وێڕای تێكچوونی بارودۆخی ناوخۆی كوردستان و هه‌وڵی كوشتنی ئیراده‌ی خه‌ڵكی كوردستان له پیلانگێڕییه‌كی نێونه‌ته‌وه‌یی و هه‌رێمایه‌تیدا، ژماره‌یه‌ك له شه‌نگالییه‌كان به‌كردار كاردانه‌وه‌یان ده‌بێ و رووبه‌رووی باردۆخی مه‌ترسیداری ئه‌وكاته ده‌بنه‌وه، پێش له داگیركه‌ران ده‌گرن و ده‌بنه سیمبولی ئازادی و پاراستنی خاكی كوردستان، دواجار به‌گیانی خۆیان كاروانی كوردایه‌تی و شۆڕشی نوێ و رێبازی مام جه‌لال درێژه‌ی پێدرا و خستیانه سه‌ر رێی به‌رده‌وام بوون.\nیه‌كێك له‌و شۆڕشگێڕانه‌ی ده‌ڤه‌ری شه‌نگال شه‌هید عیزه‌ت شه‌نگالییه، كه به‌شداریی له هه‌ردوو شۆڕشی ئه‌یلول و نوێدا كردووه و هه‌موو كات به‌گیانی كوردانه‌وه بره‌وی به خه‌باتی كوردستانیانه داوه، به‌هۆی تێكۆشانییه‌وه چه‌ندینجار له‌لایه‌ن رژێمه‌وه ئاگادار ده‌كرێته‌وه بۆ ئه‌وه‌ی ده‌ستبه‌رداری شۆڕش و خه‌باتی كوردایه‌تی بێت و له‌به‌رامبه‌ر ئه‌وه‌دا به‌ڵێنیی ده‌ستكه‌ت و پاداشتی زۆریشی پێده‌ده‌ن، له‌وانه: به‌رزكردنه‌وه‌ی نمره‌كانی له قۆناغی ئاماده‌یی و وه‌رگرتنی له هه‌ر كۆلێژێك كه خۆی هه‌ڵیبژێرێت، له‌گه‌ڵ چه‌ندین ئیمتیازاتی تر، به‌ڵام شه‌هید عیزه‌ت هه‌موو ده‌ستكه‌وتێكی تاكی ره‌تده‌كاته‌وه‌و له‌سه‌ر بیروباوه‌ڕی كوردانه‌ی خۆی، سوور ده‌بێت.\nدوای نسكۆی شۆڕشی ئه‌یلول له ساڵی 1975دا، شه‌هید عیزه‌ت شه‌نگالی چووه ئێران، پاشان له‌وێوه له‌گه‌ڵ چه‌ند هاوڕێیه‌كیدا له رێگه‌ی كوردستانی باكوره‌وه ده‌چنه رۆژئاوای كوردستان و له ساته‌وه‌ختی بانگه‌وازی دامه‌زراندنی یه‌كێتیی نیشتمانیی كوردستاندا پێشوازی له‌و حزبه نوێیه ده‌كات و وه‌ك كادرێكی چالاك ده‌كه‌وێته خزمه‌تكردنی رێبازی یه‌كێتی، دوای بینینی خول و راهێنانه سیاسی و سه‌ربازییه‌كانی سه‌ره‌تای دامه‌زراندنی یه‌كێتی، بۆ سه‌رهه‌ڵدانه‌وه‌ی شۆڕشی چه‌كداری شه‌هید عیزه‌ت و چه‌ند كادرێكی پێشكه‌وتووی دیكه، راسپێردران بگه‌ڕێنه‌وه كوردستانی باشوور و له ده‌ڤه‌ری بادینان ده‌ست به چالاكی بكه‌ن.\nئه‌م پۆله پێشمه‌رگه‌یه كه به مه‌فره‌زه‌كه‌ی بادینان ناسراون و ژماره‌یان 38 پێشمه‌رگه‌بوو، به‌سه‌ر چوار مه‌فره‌زه‌دا دابه‌شكران و شه‌هید عیزه‌ت یه‌كێك بوو له فه‌رمانده مه‌فره‌زه‌كان، گه‌یشتنه‌وه باشووری كوردستان و له ناوچه‌كانی بادیناندا وه‌ك كادری یه‌كێتی و پێشمه‌رگه‌ی شۆڕشی نوێ له گوند وشاره‌كانی ناوچه‌ی بادینان جاڕی سه‌رهه‌ڵدانه‌وه‌ی شۆڕشیاندا به‌گوێی خه‌ڵكیدا.\nهه‌ڤاڵ یوسف ئه‌لیاس خدر هاوڕێی و هاوسه‌نگه‌ری دێرینی شه‌هید، وتی: شه‌هید عیزه‌ت شه‌نگالی هه‌موو خه‌سڵه‌تێكی كوردایه‌تی و نیشتمانپه‌روه‌ریی تیابووه و خاوه‌نی هه‌ڵوێستێكی نه‌ته‌وه‌یی نه‌گۆڕ بووه‌و گه‌لێگ ئێش و ئازارو هه‌ورازی بینیوه، چه‌ند جارێكیش له‌لایه‌ن رژێمه‌كانی سوریا و عیراقه‌وه ده‌ستگیركراوه‌و ئه‌شكه‌نجه دراوه.\nئه‌و هاوڕێیه‌ی شه‌هید عیزه‌ت وتیشی: (شه‌هید پله‌یه‌كی به‌رز وپیرۆزه و هه‌موو كه‌س پێی ناگه‌ت، به‌ڵام نه‌مانده‌ویست به‌و ڕێگایه كۆتایی بێت، چونكه كه‌سێك هێنده خه‌بات و قوربانی له پێناوی كوردایه‌تیدا بدات كه‌چی به‌ده‌ستی كورد شه‌هید بكرێت، تا بڵێی ناخۆش وبه‌ئازاره، چونكه پێشتریش به‌رپرسیارێتی و چالاكیی له ناو پارتیدا هه‌بووه و كه‌سایه‌تییه‌كی دیاری ده‌ڤه‌ری شه‌نگال بووه).\nهه‌ر له باره‌ی شه‌هیدكرانی پێشمه‌رگه‌كانی مه‌فره‌زه‌كه‌ی بادینانه‌وه سه‌رۆك مام جه‌لال له كتێبی (دیداری ته‌مه‌ن)دا ده‌ڵێت: (شه‌هیدكردنی ئه‌و براده‌رانه له بادینان به‌سه‌ره‌تای شه‌ڕی ناوخۆی دووهه‌م دائه‌نرێت، به‌تایبه‌تی شه‌هیدكردنی عیزه‌ت شه‌نگالی و 18 كه‌س له هه‌ڤاڵه‌كانی تاوانێكی بێ وێنه‌یه له مێژووی میلله‌تی كوردا.\nهه‌روه‌ها ده‌ڵێت: عیزه‌ت شه‌نگالی و هاوڕێكانی كۆمه‌ڵێك لاوی كوردپه‌روه‌رو شۆڕشگێڕو پێشكه‌وتنخوازی كوردستان بوون، له‌كاتێكدا گیانی خۆیان خستبووه سه‌ر ده‌ستیان و وازیان له‌ژیان و گوزه‌رانی تایبه‌تی خۆیانهێنابوو چوبوون بۆ هه‌ڵگیرسانه‌وه‌ی شۆڕشی كوردستان و بوژاندنه‌وه‌ی كوردایه‌تی و كڕینه‌وه‌ی شه‌ره‌ف و ناموسی كورده‌واریی، به‌داخه‌وه له جیاتی ئه‌وه‌ی پشتیوانیان لێبكرێت و یارمه‌تیان بدرێت. كه‌چی به‌پێچه‌وانه كه‌وته‌وه).\nشه‌هید عیزه‌ت ئیسماعیل هه‌بێ ناسراو به عیزه‌ت شه‌نگالی، له دایكبووی ساڵی 1951ی گوندی(گرۆڤی)ی سه‌ر به قه‌زای شه‌نگال له هۆزی موسڵمانی(به‌به‌وات)ه، هه‌روه‌ها كه‌سێكی پێگه‌یشتوو و هۆشیارو خوێنده‌وار بووه.\nجێی باسه، هۆزی (به‌به‌وات)، ره‌چه‌ڵه‌كی خۆیان ده‌به‌نه‌وه بۆ سه‌ر هۆزی (بابان) كه سه‌رده‌مانێكی زۆر فه‌رمانڕه‌وایه‌تی ده‌ڤه‌ری سلێمانی و ده‌وروبه‌ریانكردوه‌و سلێمانیان دامه‌زراندووه.\nبه‌داخه‌وه، عیزه‌ت شه‌نگالی و ته‌واوی مه‌فره‌زه‌كه‌ی بادینان، له ساڵی 1976 شه‌هیدكران.\nماوه‌ته‌وه بڵێین، تا ئێستاش كه‌سوكاری شه‌هید عیزه‌ت شه‌نگالی له سه‌ر رێبازی مام و رێگای خه‌بات و كوردایه‌تی و ریزه‌كانی یه‌كێتیی نیشتمانی كوردستان، به‌رده‌وامن.\nسۆزان مەنسور كەریم عەلی كاندیدی ژمارە 22 لە بازنەی 4 ی دیالە لەسەر لیستی هاوپەیمانیی كوردستان\nشاسوار ئەمین جەلال سەعید كاندیدی ژمارە 25 لە بازنەی 1ی سلێمانی لەسەر لیستی هاوپەیمانیی كوردستان


قەتەر بەو پارە زۆرەی هەیەتی هەژموونی خۆی لەوڵاتانی گەورەی جیهان دەسەپێنێت\n14/08/2019 819 جار خوێندراوه‌ته‌وه\nئەگەر پارەت هەیە چی دەكەیت بیكە.. قەتەریش پارەی زۆرە، بۆیە بە ئاسانی ئەوەی گەرەكییەتی دەیكات، تانەت لە لەباوەشگرتن‌و سەرپەرشتیكردن و پارەداركردنی تیرۆریشدا.\nقەتەر سەرتۆپی لوتكەی دەوڵەمەندترین وڵاتانی جیهاندی گرتووە لە ساڵ 2019، بەشی تاك لە تێكڕای داهاتی نیشتمان نزیكە 135 هەزار دۆلارە، كە دەزگای وەبەرهێنانی قەتەر لە ماوە 14 ساڵ لە بنیاتنانی تۆڕی وەبەرهێنانی فراوان‌و جۆراوجۆر لە زۆرینەی دەوڵەتانی جیهاندا، توانیوویەتی پلەیەكی پیشكەوتوو لەنێوان گەورەترین سندوقە سەروەرییە جیهانییەكاندا بەگوژمە پارەی 335 ملیار دۆلار دەستەبەر بكات،\nهەر تەنیا ڕەهەندە ئابوورییەكە ئامانجە سەرەكییەكەی قەتەر نییە لە بڵاوبوونەوەی وەبەرهێنانەكانی لە 80 دەوڵەتی جیهاندا، بەڵكو پرسەكە لایەنێكی شارا‌وە و لێڵاویشی هەیە، كە ئامانجی پشتیوانیكردنە لەوەی ئەمڕۆ پێی دەوترێت "هێزی نەرم"، یان وەك پەندە جەماوەرییەكە "دەم تێرنان بكە، چاو شەرم دەكات".\nبە زمانێكی سادە و ڕوونتر، ئامانجی قەتەر فریودانە بۆ كڕینی ئەستۆپاكییەكان‌و دەستكەوتنی لاداری (وەلا)ی حكومەت‌و دەوڵەتان، لەوساوەی دەوحە دەستیكردووە بەپەنادانی سەركردە ئیخوانییە هەڵاتووەكان لەدەوڵەتەكانی خۆیان، ڕۆڵی لە پاڵپشتیكردن و پارەداركردنی (تەمویل) تیرۆر جێگەی مشتومڕ نییە.\nقەتەر لەژێر پەردەی سەندیكا و كۆمەڵەی خێرخوازی پێشكەشكردنی یارمەتی بۆ بنیاتنانی مزگەوتەكان و بەخشش بۆ دامەزراوە فێركارییەكان، پشتیوانی پێشكەشی سەركردەی گروپە توندڕەووەكان كردووە بۆ بڵاوكردنەوەی بیرۆكەكانیان.\nشارەزایان پێیانوایە قەبارەی پارەداركردنی (تەمویل) قەتەر بۆ ئیخوانەكانی ئەوروپا دەگاتە 350 ملیۆن یۆرۆ، پرسیارەكەش ئەوەیە بۆچی ئەوروپا و ئەمریكا و جیهان چاو لەو ڕەفتارانەی قەتەر دەپۆشن، سەرباری ئەوەی ئەو تیرۆرەی قەتەر سەرپەرشتی و پارەداری دەكات، دەستی گەیشتووەتە هەمووان و بەڵگەی زۆریش لەوبارەوە بەردەستن.\nلە بەریتانیا، وەزیری دەوڵەت بۆ كاروباری رۆژهەڵاتی ناوەڕاست، داوای لە قەتەر كرد سەبارەت بە پشتیوانیكردنی لە تیرۆر وەڵامی هەبێت، كەچی لەندەن هیچ هەنگاوێكی كردەیی بۆ سزادانی قەتەر نەگرتووەتەبەر.\nسەرباری ئەوەی لایەنی میدیایی و سیاسی لە ناو مەدرید ڕۆڵی قەتەریان ئاشكراكرد لە بڵاوكردنەوەی تیرۆر و نیازمەندی دەوحە بۆ بنیاتنانی 150 مزگەوت لە ئیسپانیا تا ساڵی 2020، ئینجا وەرچەرخاندنی ئەو مزگەوتانە وەك بڵندگۆو سەكۆیەك بۆ بانگخوازان، تا گەنجان جۆشدەن و ڕایانكێشنە ناو ڕیزەكانی گروپە تیرۆرستییەكانەوە، كەچی حكومەتی ئیسپانیا بێدەنگی هەڵبژارد، ئەڵماینا و فەڕەنسا و دەوڵەتانی دیكەی كۆمەڵەی ئەوروپاش هەمان بێدەنگیان هەڵبژارد.\nپارەداركردنی چالاكییەكانی گروپە توندڕەووەكان\nپشتیوانیكردن لە میلیشیا و گروپە توندڕەووەكان بە چەك و كەرەستەی مرۆیی، تەنیا تاكە ڕووی پاڵپشتیكردنی تیرۆری قەتەر نییە، بەڵكو لە ئێستادا ترسی ئەوە هەیە پارەداركردنەكانی نهێنی قەتەر بۆ دامەزراوە فێركارییەكانی ئەمریكا، ببێتە هۆی ئەوەی بڕیارسازی سیاسی ئەمریكایان سەبارەت بە ڕۆژهەڵاتی ناوەڕاست و باكوری ئەفریقیا بكەوێتە دەست.\n"گریگ ڕۆمان" ی سەرۆكی جێبەجێكاری كردەكان لەكۆڕبەندی ڕۆژهەڵاتی ناوەڕاست ئەو مەترسییەی سەرەوەی خستووەتەڕوو ئاشكرای كردووە، دەوحە ملیارەها دۆلاری لە ئەمریكا خەرج كردووە، نەك هەر بۆ دروستكردنی كاریگەری بۆ سەر زانكۆكان، بەڵكو بۆ دروستكردنی كاریگەری لەسەر قوتابخانە گشتییەكان و بەشەكانی پۆلیس.\nڕۆمان پێیوایە زانكۆی "كارنج ملیۆن"، كە سەرپەرشتی بەڕێوەبردنی دامەزراوە زانكۆییەكان دەكات لە دەوحە، یەكەم زانكۆی بواری زانستەكانی كۆمپیوتەرە لە ئەمریكادا.\nئەوە بەسە بپرسین پاڵنەرەكانی قەتەر چین لە دابەشكردنی زیاتر لە یەك ملیار دۆلار بەسەر زانكۆ ئەمریكییەكاندا، بەگوێرەی ئەو ژمارانەی "ئۆرین لیتوین"ی بەڕێوەبەری یارمەتیدەر لە پڕۆژەی ئیسلامگەرایی لەسیاسەتدا، كە سەر بە كوڕبەندی ڕۆژهەڵاتی ناوەڕاستەو ئەو ژمارانە بەسن بۆ ئەوەی ئەو ئامانجانە دوورمەوداییانە بزانین، كە قەتەر گەرەكییەتی پێیان بگات.\nڕێكخراوی "چاودێری دادوەری" ئەمریكی هەستاوە بەتۆماركردنی داوایەك دژ بە چەند زانكۆیەكی ئەمریكی، چونكە باسیان لەو پشتیوانییە نەكردووە، كە قەتەر، یان بریكارەكانی پێیان بەخشیوون.\nئەو ڕێكخراوە دادوەرییە هەمووانی لەوە ئاگادار كردووەتەوە، كە پەیوەندی قەتەر بە ڕێكخراوە توندڕەووەكان كاریگەری دەبێت بۆسەر ئاراستەكردنی توێژینەوە هزرییەكان و میتۆدە فێركارییەكانی ئەو زانكۆییانە.\nقەتەر بڕی 2500 بۆ 3000 پرۆگرامی ڕاهێنانی قوتابیان لە زانكۆ ئەمریكییەكان پارەدار دەكات، لە بەرانبەریشدا زانكۆ ئەمریكییەكان سەرپەرشتی بەڕێوەبردنی دامەزراوە فێركارییەكانی قەتەر دەكەن، ئەمەش هەلی بۆ دەوحە ڕەخساندووە هەڵمەتی میدیایی ئەنجام بدات.\nشاراوە نییە، كە قەتەر كۆششی ئەوە دەكات لە ڕێگەی یارمەتییەكانەوە باڵادەستی خۆی بسەپێنێت بەسەر بڕیاری ڕۆشنبیری و گرتنەدەستی سەركردایەتییكردنی هێزی نەرم لە جیهانی عەرەبی و هەموو ناوچەكەدا.\nبە گوێرەی "لی سمس" ی توێژەری "سەنتەری هدسۆن" ، ماتن ئەندیكی نێردەی ئاشتی ئەمریكای پێشوو، كە لە ئێستادا جێگری سەرۆك و بەڕێوەبەری سیاسەتی دەرەوەیە لە "پەیمانگای بڕۆكینگز" لە واشنتۆن، گوژمە پارەی 14 ملیۆن دۆلاری دەستكەوتووە، قەتەر ڕێككەوتننامەیەكی لەگەڵ پەیمانگای ناوبراو مۆركردووە بۆ كردنەوەی لقێكی پەیمانگاكە لە دەوحە.\nئامرازێكی دیكەی قەتەر بۆ سەپاندنی باڵادەستییەكەی، دەستكراوەیی دەوحەیە لەبەخشینی پارە بە كۆمپانیاكانی بواری پەیوەندییە گشتییەكان، پێدانی ملیۆنەها دۆلار بە كەسانی خاوەن هەژموونی ناو واشنتۆنی پایتەخت، ئەمەش وەك هەڵمەتێكی بەردەوام بۆ دروستكردنی كاریگەری بەسەر گۆڕەپانی سیاسی ئەمریكاوە، دەشڵێن: هەندێك لە دبلۆماتكار و خاوەن هەژموونی سیاسی كار بۆ قەتەر دەكەن.\nلەدوای هەڵبژاردنەكانی 2016ی ئەمریكا، چەند كەسایەتییەكی ناو دەوروبەری سەرۆكی ئەمریكا، خۆیان تەرخان كردووە بۆ كاركردن لەپێناو بەرژەوەندییەكانی قەتەر و هێرشكردنەسەر سعودیە لە میدیاكان و ناو كۆنگرێسەوە، بە نهێنیش ئەندامانی گروپەكانی فشاری كۆمارییەكان، لە بەرامبەر موچەیەكی مانگانەی 500 هەزار دۆلاری كار بۆ دەوحە دەكەن.\nلە ساڵی 2017 وە پارەداركردنەكانی قەتەر بۆ كۆمپانیاكانی بواری پەیوەندییە گشتییەكان چەندجارە بوون بۆ چوار ئەوەندەی جاران، ئەم پارەداركردنە 23 كۆمپانیای گرتۆتەوە، بە تەنیشت ئەمەشەوه، قەتەر بڕی 830 ملیۆن دۆلاری داوەتە سێ زانكۆی ئەمریكی كە لقیان لە دەوحە هەیە.\nبانقەكانی قەتەر لە ڕۆژئاوا تۆمەتبارن بە پارەداركردنی تیرۆر\nدوای ئەوەی 4 دەوڵەتەكە بایەكۆتی قەتەریان كرد، دەوحە بۆ خۆپاراستن لە سزا ئەمریكییەكان، پشتی بە كۆمپانیای "ئەشكڕۆفت" بۆ پێشكەشكردنی خزمەتگوزارییە یاساییەكان بەست، سەبارەت بەوەی پەیوەستە بە بەرەنگاربوونەوەی تیرۆر.\nقەترەییەكان یارییەكی قێزەوون و پۆخەڵ دەكەن، ڕۆناڵد ساندی، كە شڕۆڤەكارێكی پێشووی دەزگای هەواڵگری سەربازی هۆڵەندایە، بووە قوربانی چەتەگەرییەك، كە 1500 كەسی گرتەوە، لەوانەش سیاسەتمەداری ئەمریكیشی تێدابوون لە واشنتۆنی پایتەخت.\nئەو چەتەگەرییە هەر دۆژمنەكانی دەوحەی نەگرتەوە، بەڵكۆ دۆستەكانی دەوحەش لێی بێبەش نەبوون.\nقەتورە چۆن توانی ئەو یارەیە پۆخەڵە بكات، لە كاتێكدا ژمارە دانیشتوانە ڕەسەنەكان ناگاتە 600 هەزار كەس، تەنانەت ئەم ژمارەیەش جێگەی بڕواپێكردن نییە، چونكە بەرپرسە قەتەرییەكان یاری بە ژمارەكانەوە دەكەن.\nپێم وانییە كەسێكی ئاقل هەبێت پێی وابێت قەتەر دەستی بەسەر بڕیارسازی ئەمریكادا گرتووە، هەروەك گەرەكییانە ئێمە باوەڕ بەمە بكەین، ڕاستە پارەداركردنی قەتەر 100%، بەڵام پلانداڕشتنەكە دوور لە دەوحە بەرێوەدەچێت و قەتەریش تەنها بریكارێكە و بەس.\nبڕیارەكە تەنیا دوو وشەیە، كە دەبێت لە واشنتۆنەوە دەر‌چێت، ئەمەش بەسە بۆ ئەوەی قەتەر بگەڕێتەوە قەبارە ئاساییەكەی خۆی.. ئەم بڕیارەش لە ئێستادا دواخراوە، كاتێك بڕیارەكەش بخرێتەسەر مێزی گفتوگۆ و مشتومڕەوە، فەرمانڕەوایانی قەتەر پارەیەكیان بۆ نامێنێتەوە خەرجی بكەن، حەتمەن ئەوكات قەتەر واز لە چالاكی و گەمە قێزەوونەكانی دێنێت.


حەج و ئەرکی حاجیان لە بەرامبەر رەوشی هەرێمی کوردستاندا\nساڵانە چەند هەزارێک لە هاووڵاتیانی موسڵمانی هەرێمی کوردستان بە مەبستی حەچ سەردانی عەرەبستانی سعودی دەکەن، بەڵام لەو بارودۆخەی کە هەرێمی کوردستان تێدا دەژێ ئەو حەجە پێویستە وە یاخود ( فەرزە) وەکو خۆیان دەڵێن؟\nعیماد عەلی رۆژنامەوان، نووسەر و لێکۆلەر لە هەڤپەینێکدا لەگەڵ بەشی کوردی کە بەداخەوە بەهۆێ بەدی هێڵەکانی تەلیفۆنەوە پەیوەندیەکە پچرا و تەنها وەڵامی یەکی لە پرسیارەکانی داێنەوە، پاش هەوڵ و کۆششێکی زۆر هێڵەکە هەر چاک نەبوەوە. کاک عیماد دەڵێت" میللەتی کورد کە ئەمساڵ کەوتووەتە قەیرانێکی قووڵەوە، بە پێویست بوو حکومەتی هەرێم و پارتەکان لەو بارە هەندێ زانیاری و رێنمایی و رێنوێنی خەڵکیان بکردایە، نەک ئەوەی بڵێن کاریگەری لەسەر ئاێینی خەڵک بوایە، بەڵام ئەو سلبیاتانەی چوونی پارەی کوردستان بۆ دەرەوە و سەرفکردنی لە مەکە و بە هەندێ شتی تری رێگاوە، لەوە فەرزترە کە لە ناو کوردستاندا خەرج بکرایە، بەڵام داخەکەم نە حکومەتی هەرێمی کوردستان، نە پارتە سیاسیەکان ، نە رەوتە ئیسلامیەکان وە نە زایانی ئاێنی رۆڵێکی ئەوتۆیان نەبینی وە ئەم بارە نالەبارە و قەیرانە ئابوریە لە کوردستاندا لەبەر چاو نەگیرا و بە هەمان شێوەی ساڵانی پێشوو کە بارەکە باشتر بوو خەڵک رووێ بۆ مەکە، وە ئەو پارە پێویستەی کە پێویست بوو بەسەر خەلکی هەژار و نەداردا دابەش لێرە دابەش بکرایا بۆ سعودیە برا".\nهەر لەو بارەیەوە ئاسۆ کەماڵ ئەندامی بۆرد وە یاخود ئەنجومەنی ناوەندی سیکۆلار لە کوردستان لە هەڤپەینێکدا لەگەڵ بەشی کوردی دەڵێت" کێشەی حەج بوەتە دەرامەتیكێ بازرگانی گەورە بۆ عەرەبستانی سعودی کە ئەم حاجیانەی لە کوردستانەوە ئەچن یان لە شوێنەکانی تری دونیاوە ئەچن پارەیەکی زۆر ئەرژێنە ئەو شوێنەی کە پێی ئەڵێن کەعبە و شوێنەکانی تر، وە ئەم پارانەی کە حاجیەکانی هەرمی کوردستان وە خود موسڵمانانی تری جیهان ئەکاتە کەرەستەی چەک و تەقەمەنی و درووستکردنی مزگەوتێکی زیاتر وە درووستکردنی باندی تیرۆریستی کە ئێستا لە سوریا و شوێنەکانی تردا خەڵک ئەکوژن وە پشتێوانیکردنی هەموو ئەو گروپە ئیسلامی و پارتە ئیسلامیانەی کە ئەمرۆ ناوچەی رۆژهەڵاتی ناوەراستیان کردووە بە دۆزەخ لە خەڵکەکە".\nکاک ئاسۆ هەر وەها دەڵێت" هەم عەرەبستانی سعودی وە هەم حکومەتی هەرێم بە یەكێتی و پارتیەوە وە هەم پارتە ئیسلامیەکان هانی خەڵک ئەدەن برۆن بۆ ئەوێ، ئەمە لە کاتێکدا هەرێمەکە لەو قەیرانیەدایە کە چەندین مانگە خەڵک مووچەی وەرنەگرتووە، خەڵک شت و مەک و پێداویستیەکانیان دەفرۆشن وە ئەو کارەساتانەی کە دەبینرێت لە کوشتنی گەنجان، مامۆستایان و هەڵاتنی خەڵک بۆ دەرەوە ، خەڵک ئێستا هەزاران دۆلاری هەیە سەرفی بکا لەم رێگەیە، بە بروای من ئەمە جگە لە بازار خۆشکردن بۆ ئیسلامیکردنی کوردستان و ناوچەکە شتێکی تر نییە".


ئه‌مڕۆ روسیا و ئێران و توركیا له ئه‌نقه‌ره كۆده‌بنه‌وه\nوتەبێژی سەربازیی هێزەکانی هاوپەیمانان بۆ جەنگی دژ بە داعش تویتێکی بڵاوکردەوە\nسه‌رۆك مه‌سعود بارزانی، بۆ كۆچی دوایی میدیاكار كامیران مه‌رعی په‌یامێكی بڵاوكرده‌وه\nپرسەنامەیەک لە سەرۆکی حکومەتی ھەرێمی کوردستانەوە\nسەرۆکی حکومەتی هەرێمی کوردستان: بە توندی وڵامی هەر هەوڵێکی تێکدەرانە دەدەینەوە\nراگەیەندراوێک لە وەزارەتی ناوخۆی هەرێمی کوردستانەوە\n2019-09-16 [07:01 AM]\nبه‌پێى هه‌واڵێكى روێته‌رز، ئه‌مڕۆ دووشه‌ممه 16 ئه‌یلولى 2019، سه‌رۆكانى روسیا، توركیا و ئێران له باره‌ى كێشه‌كانى باكوورى رۆژئاواى سوریا له ئه‌نقه‌ره‌ى پایته‌ختى توركیا كۆده‌بنه‌وه.\nڤلادمیر پۆتین و حه‌سه‌ن ڕۆحانى و ڕه‌جه‌ب ته‌یب ئه‌ردۆغان سه‌رۆكى وڵاتانى روسیا و ئێران و توركیا ئه‌مڕۆ دووشه‌ممه له ئه‌نقه‌رى پایته‌ختى توركیا كۆده‌بنه‌وه پرسى دوایین كێشه‌كانی سوریا تاوتوێ ده‌كه‌ن و وابڕیاره حه‌سه‌ن ڕۆحانى سه‌رۆك كۆمارى ئێران دواى كۆبوونه‌وه‌كه به جیا له‌گه‌ڵ هه‌ردوو هاوتا توركى و روسیه‌كه‌ى ئه‌ردۆغان و پۆتین كۆببێته‌وه.\nبه پێى زانیارییه‌كان له كۆبوونه‌وه‌كه‌دا باس له دوایین پرس و گۆڕانكارییه‌كانى شه‌ڕى ناوخۆى سوریا و ئۆپه‌ڕاسیۆنه‌كانى سوپاى ئه‌و وڵاته ده‌كرێت و هه‌روه‌ها كۆنتڕۆڵكردنه‌وه‌ى ناوچه‌ى ئیدلیب ده‌بێته یه‌كێك له باسه سه‌ره‌كییه‌كانى كۆبوونه‌وه‌كه.\nئیدلیب ئه‌و ناوچه‌یه كه چه‌كداره یاخییه‌كان و ئیسلامییه توندڕه‌وه‌كانى تێیدا ماون و هێشتا له لایه‌ن به‌شار ئه‌سه‌ده‌وه كۆنتڕۆڵ نه‌كراوه، له‌ماوه‌ى 8 ساڵى جه‌نگى سوریا هه‌ریه‌ك له روسیا و ئێران پاڵپشتى رژێمه‌كه‌ى به‌شار ئه‌سه‌دیان كردووه و هه‌رچى ئه‌مریكا، ئه‌وروپا، توركیا و هاوپه‌یمانانى عه‌ره‌بییه پاڵپشتى هێزى جیاوازیان له سوریا كردووه.\nئەم هەواڵە 4654جار خوێندراوەتەوە


دیبلۆماته باڵاكان له‌مه‌ڕ دۆسـیـیه‌ی ئێران كۆده‌بنه‌وه\nی مانگی سێ ٢١, ٢٠٠٦\nدیبلۆماته باڵاكانی هه‌ر پـێنج ئه‌ندامه هه‌مـیـشه‌یـیه‌كه‌ی ئه‌نجومه‌نی ئاسایشی سه‌ر به نه‌ته‌وه یه‌كگرتووه‌كان له‌گه‌ڵ ئه‌ڵمانیا كۆده‌بنه‌وه بۆ پـلان دانان بۆ ستراتیـژیـیه‌كی درێژ خایه‌ن تایبه‌ت به به‌رنامه ناوه‌كیـیه‌كه‌ی ئێران.\nكۆبونه‌وه‌كه‌ی ڕۆژی دووشه‌ممه له نیویۆرك كه پـێـكهاتبوو له وڵاته یه‌كگرتووه‌كانی ئه‌مریكا و بریتانیا و ڕووسـیا و چین و فه‌ره‌نسـا و ئه‌ڵمانیا، ئه‌م كۆبوونه‌وه‌یه له‌وكاته‌دا دێت كه هه‌ر 15 ئه‌ندامه‌كه‌ی ئه‌نجومه‌نی ئاسـایش به‌یانـنامه‌یه‌ك ئاماده ده‌كه‌ن كه تیایدا له تاران ده‌خوازێت پـیـتاندنی یۆرانیۆم ڕابـگرێت و پابه‌ندی مه‌رجه‌كانی ئاژانسی نێوده‌وڵه‌تی وزه‌ی ئه‌تۆم بێت.\nباڵیۆزی وڵاته یه‌كگرتووه‌كانی ئه‌مریكا له نه‌ته‌وه یه‌كگرتووه‌كان، جۆن بۆڵتن ده‌ڵێت ئه‌و دانیشـتنه سـتراتـیژیانه‌ی كه له سه‌ر ئاستێـكی به‌رز ده‌كرێت مه‌به‌ست لێی زاڵبوونه به‌سه‌ر ناڕه‌زایـیه‌كانی ڕووسـیا و چـین تایبه‌ت به ڕه‌شـنووسی به‌یانـنامه‌كه‌ی ئه‌نجومه‌نی ئاسایش.\nوڵاته یه‌كگرتووه‌كانی ئه‌مریكا و بریتانیا وفه‌ره‌نسـا ده‌یانه‌وێت به‌ڕێوه‌به‌ری I.A.E.A. ، محه‌مه‌د ئه‌لبه‌رادعی، ڕاپـۆرته‌كه‌ی خۆی سه‌باره‌ت به به‌رنامه ناوه‌كیـیه‌كه‌ی ئێران له ماوه‌ی 14 ڕۆژ ئاماده بكات، به‌ڵام ڕووسـیا و چین ده‌ڵێن ئه‌وه زۆر زووه و له‌بری ئه‌و كاته ده‌خوازن ڕاپـۆرته‌كه له ماوه‌ی 4 بۆ 6 هه‌فته ئاماده‌بێت.\nواشــنـتۆن پـێـی وایه تاران ده‌یه‌وێت چه‌كی ناوه‌كی دروسـت بكات، هه‌رچی تارانیشـه نكۆڵی لێ ده‌كات.


باسێکی زۆر کورت لەسەر کۆمەڵناسیی هونەر\n28/9/2020 03:40 PM\nکۆمه‌ڵگا به هه‌موو پێکهاته‌کانیه‌وه به‌رده‌وام له ئاڵ و گۆڕدایه و له په‌نای ئه‌م گۆڕانکاریانه‌وه کۆمه‌ڵێک پرسیار دێنه ئاراوه که ره‌نگه به‌شێوه‌یه‌ک گاڕانتییه‌ک بن بۆ گۆڕانکارییه‌کانی داهاتوو و به واتایه‌کی تر ببنه زه‌رووره‌تێک بۆ به‌ره‌و پێشچوون و نه‌وه‌ستان.\nره‌نگه مێژوو و ره‌هه‌نده جیاجیاکانی باشترین وانه‌مان له‌م شتانه بۆ ده‌سته‌به‌ر بکه‌ن و ده‌بینین که لاپه‌ره‌کانی بێ وچان هه‌ڵده‌درێنه‌وه و پرسگه‌لێکی زۆریان تێدا تۆمار ده‌بن و نه‌وه‌ی داهاتووش به شێوازێکی تر ئه‌م پرسیارانه ده‌خاته روو و به‌م چه‌شنه دڕێژه‌ی پێ ده‌درێ.\nله‌م مژاره‌دا ده‌مانهه‌وێ باس له به‌شێک له پێکهاته‌ی کۆمه‌ڵگا بکه‌ین و هه‌ر وه‌ک ئاماژه‌مان کرد هه‌ندێک پرسیار راده‌ستمان ده‌کا. هونه‌ر به گشتی و ئه‌ده‌بیات به تایبه‌تی، بابەتێکە که راسته‌وخۆ و ناراسته‌وخۆ لایه‌نه‌کانی کۆمه‌ڵگا ده‌گرێته‌وه و له هه‌ر توێژێکدا لێکدانه‌وه‌کان و دواتر پرسه‌کان جیاوازن و به گشتی باسێک له ژێر ناوی پێوه‌ندی ئه‌م شتانه له‌گه‌ڵ کۆمه‌ڵگا خاڵی هاوبه‌شی هه‌موو تێڕوانینه‌کانه و پێموابێ لایه‌نی جیددی کاره‌که‌شن.\nدامه‌زرێنه‌رانی کۆمه‌ڵناسی، جوانیناسی له په‌ڕاوێزدا باس ده‌که‌ن و که‌سێکی وه‌ک "دوورکیم" پرسی هونه‌ر ته‌نیا له باری پێوه‌ندییه‌ک که له‌گه‌ڵ ئاییندا هه‌یه‌تی تاوتوێ ده‌کا و له‌و بڕگه مێژوویه‌دا ته‌نیا "جۆرج زیمێل"ـه که ده‌یهه‌وێ پێگه‌ی راسته‌قینه‌ی هونه‌ر له ئاستی کۆمه‌ڵگادا ئاشکرا بکا و یه‌که‌م هه‌نگاوه‌کان به‌ره‌و سازدانی "کۆمه‌ڵناسی هونه‌ر بنێته‌وه.\nلێره‌دا باس له کۆمه‌ڵناسی هونه‌ر که خۆی له خۆیدا باسێکی تازه‌یه و ئێستا سه‌ربه‌خۆ نه‌بووه ناهێنینه ئاراوه و ته‌نیا مه‌به‌ست خستنه‌رووی پۆڵینبه‌دییه‌که که پسپۆڕانی ئه‌م بوواره بۆ جۆری شرۆڤه‌کانیان ئاراسته‌یان کردووه.\nنه‌وه‌ی یه‌که‌م ئه‌وانه‌ن که گریمانه‌یان دابڕانی کۆمه‌ڵگا و هونه‌ره و ده‌بێ له حه‌ولی سازدانی پێوه‌ندیدا بین.\nنه‌وه‌ی دووهه‌م پێیان وایه که ئه‌م پێوه‌ندییه شتێکی سوروشتیه و ئێمه ده‌بێ بیاندوزینه‌وه به واتایه‌کی تر پێشتتر سازدراوه و ره‌نگه به هۆکارگه‌ڵێک شاردرابنه‌وه.\nبه‌ڵام نه‌وه‌ی سێهه‌م حاڵه‌تێکی پڕاکتیک به خۆوه ده‌گرێ و بێ ئه‌وه‌ی که باس له بایه‌خی به‌رهه‌می هونه‌ری بکات،هونه‌ر وه‌ک کۆمه‌ڵگایه‌ک چاو لێده‌کا و چاوی له کارکردی موحیتی هونه‌ر و کرده‌وه و دژکرده‌وه‌کان له که‌شی هونه‌ری و پێکهاته ژووره‌کییه‌کانه و له رێگای وت و وێژی کۆمه‌ڵناسه‌نه و پێوانه ئامارییه‌کانه‌وه لایه‌نی کرده‌وه‌یی ڕوانگه‌که‌یان ده‌پێکن.


United Nations Iraq - نەتەوە یەکگرتوەکان زەنگی مەترسی لە عیراق لێدەدات: کاتی تێپەڕاندنی یاسای بەرەنگاربوونەوەی توندوتیژی خێزانی هاتووە\nنوسینگەکانی سندوقی نەتەوە یەکگرتوەکان بۆ دانیشتوان ( UNFPA) و کۆمیسیاری باڵای مافەکانی مرۆڤی سەر بە نەتەوە یەکگرتوەکان ( OHCHR ) و یونیسیف (UNICEF)و دەستەی نەتەوە یەکگرتوەکان بۆ یەکسانی جێندەرو بەتواناکردی ئافرەت ( UN Women ) نیگەرانی خۆیان دەردەبڕن لە عیراقدا لە بەرامبەر بەرزبونەوەی ژمارەی کەیسەکانی توندوتیژی خیزانی لە ماوەی سەرهەڵدانی پەتای کۆڤید ١٩ دا.\nلە هەفتەی ڕابردودا چەندین راپۆڕتی جیا دەرکەوتن دەرباری دەستدرێژی سێکسی کردنە سەر ئافرەتێکی خاوەن پێداویستی تایبەت و مامەڵەی خراپ لەلایەن هاوسەر و سوتان و خۆسوتاندن و هەروەها بریندارکردنی خود و ئازاربەخۆگەیاندن بەهۆی مامەڵەی خراپ لەلایەن هاوسەرەکانەوە و گێچەڵی سێکسی بۆ سەر نەوجەوانان و خۆکوشتن بەهۆی توندوتیژیی خێزانی و چەندین تاوانی تر. ئەم جۆرە تاوانانەش دەبن بە زەگیکی مەترسیدار بۆ پێویستیی لەلەخۆگرتنی یاسای بەرەنگاربونەوەی توندوتیژیی خێزانی لە عیراقدا.\nنەتەوەیەکگرتوەکان داوا لە دەسەڵاتەکانی عیراق دەکات بۆ زامنکردنی ئەوەی کە دەسدرێژیکەران لەلایەن سیستەمی دادوەریەوە لێپرسینەوەیان لەگەڵدا دەکرێت، لەگەڵ کاری زیاتر لەسەر خزمەتگوزاریی هێڵی گەرم و ئینتەرنێت و هەروەها پاڵپشتی زیاتری رۆڵی ڕێکخراوەکانی کۆمەڵگەی مەدەنی و کردنەوەی دەرگاکانی شەڵتەرەکانی ئافراتان لەسەر پشت بۆ ئەو ژنانەی کە لەم جۆرە توندوتیژیانە ڕادەکەن هەروەها سزادانی ئەنجامدەرانی هەر جۆرە توندوتیژییەك لەسەر بنەمای جێندەر.\nهەروەك بەڕیز ئەنتۆنیۆ گۆترێس ئەمینداری گشتی نەتەوە یەکگرتوەکان دەڵێت " زۆرێك لە ئافرەتان کە بەهۆکاری پەتای کۆڤید ١٩ لەماڵەوەن دووچاری توندوتیژی دەبنەوە لەکاتێکدا کە پێویست دەکات زیاتر پارێزراوبن لەنێو ماڵەکانیاندا: بۆیە ئەمرۆ داوای ئاشتەوایی لەنێو ماڵەکاندا دەکەم لەسەرتاسەری جیهاندا. هەروەها داواش لە حکومەتەکان دەکەم کە سەلامەتیی ئافرەتان بکەن بە پێشینەی کارەکانیان لە بەرەنگاربونەوەی ئەم پەتایەدا.\nبۆیە ئێمەش داواکاریەکەی ئەمینداری گشتی دووبارە دەکەینەوەو داواش لە دەسەڵاتەکانی عیراقی دەکەین کە پێشنۆرە بدەن بە ئافرەتان و منداڵان وەك بەشێک لە بەرەنگاربوونەوەی پەتای کۆڤید ١٩.\nلەخۆگرتنی یاسایەك لەسەر توندوتیژی خێزانیش هاوکاردەبێت بۆ دڵنیابوونەوە لەوەی کەوا ئەنجامدەرانی توندوتیژی لەسەر بنەمای جێندەر لە عیراق لێپیچینەوەیان لەگەڵدا دەکرێت هەوەك بینیمان کە ئەو کەسانەی لە ڕابردویەکی نزیکدا تاوانی قێزەوەنان ئەنجامداوە ئێستا لێپێچینەوەیان لەگاڵدا دەکرێت.\nتوندوتیژی لەدژی ژنان و کچان تاوانێکەو نابێت بەبێ سزادان تێپەڕێت، وە ژنان و کچانی عیراقیش شایانی لەوە زیاترن.\nد. ئۆلۆریمی سۆگۆرنۆ نوێنەری سندوقی نەتەوە یەکگرتوەکان بۆ دانیشتوان ( UNFPA ) لە عیراق\nدانیال بێل نوێنەری کۆمیسیاری باڵای مافەکانی مرۆڤی سەر بە نەتەوە یەکگرتوەکان (OHCHR) لە عیراق\nهەمیدە ڕەمازانی لەسیکۆ نوێنەری یونیسێف (UNICEF) لە عیراق\nدینا زۆربا نوێنەری دەستەی نەتەوە یەکگرتوەکان بۆ یەکسانی جێندەرو بەتواناکردنی ئافرەت (UN Women) لە عیراق\nبۆ زانيارى زياتر، په‌يوه‌ندى بكه به:\nسلوى موسى، صندوق الأمم المتحدة للسكان في العراق، الاخصائي الإعلامي، ئەم ئیمەیڵە پارێزراوە لە سپام, پێویستە جاڤا سکریپت چالاک بکەیت بۆ بینینی.\nبشرى الإبراهيمي، مفوضية الأمم المتحدة لحقوق الإنسان، ئەم ئیمەیڵە پارێزراوە لە سپام, پێویستە جاڤا سکریپت چالاک بکەیت بۆ بینینی.\nزينة عوض، اليونيسيف في العراق، مسؤول الاتصال، ئەم ئیمەیڵە پارێزراوە لە سپام, پێویستە جاڤا سکریپت چالاک بکەیت بۆ بینینی.\nسمير برهوم، هيئة الأمم المتحدة للمرأة، المسؤول الإعلامي، ئەم ئیمەیڵە پارێزراوە لە سپام, پێویستە جاڤا سکریپت چالاک بکەیت بۆ بینینی.


گومان لەوەدا نیە کە تەنها نەتەوە نەیتوانیوە سود لە ئاینی ئیسلام وەوربگرێت،نەتەوەی کوردە.\nئیسلام بوتە خێر بۆ فارس تورک عەرەب و تاد. ئەم نەتەوانە ئیسلامیان بۆ خزمەتی نەتەوەکەیان بە باشترین شیوە تەوزیف کردوە.\nکورد نەک هەر نەیتوانیوە سود لە ئاینی ئیسلام وەربگرێت، بەڵکو زیانیشی پێگەیاندوە. هەرچی تورک و فارس و عەرەب هەن بۆ یەک چرکەش ئامادەنین لە پێناوی ئایندا دەستبەرداری بەرژەوەندیەکانی نەتەوەکەیان ببن،بەڵکو زۆر جار ئاینیان کردوەتە بەردەباز بۆ بەدیهێنانی ئامانجە نەتەوەییەکانیان و سەرکەوتووش بوون تێیدا..\nبەڵام موسوڵمانی کورد جگە لەوەی کە زۆر پەرۆشە بۆ ئاینەکەی و بە پاکی وەری گرتووە،هەرگیز بیری لەوەنەکردوەتەوە کە وەک نەتەوەکانی دراوسێ سود لە ئاین وەربگرێت، نەک هەر ئەمەی نەکردوە بەڵکو خۆی زۆر زۆر بە کەم و بچوک خزمەتکاری موسوڵمانانی فارس و تورک و عەرەب زانیوە .هەردەم موسوڵمانی کورد وای بیرکردوەتەوە ئەوان موسوڵمانی ڕەسەنن و خۆیان ناڕەسەن، ئەوان براگەورە و خۆیان برا بچوک، ئەوان پیرۆزتر و لەپێشتر و خۆیان گومڕا . ئەم تێڕوانینە خۆبەکەم زانینە لەلایەن موسوڵمانی کوردەوە بەرامبەر بە موسوڵمانی تورک و عەرەب و فارس،وایکردوە چاوپۆشی لە تاوانەکانیان بکەن،هەڵەکانیان بۆبپۆشن،یا زۆر جار ڕوویداوە بەرژەوەندی نەتەوەکەیان کردووەتە قوربانی هاوئاینی ساختە.\nپێدەچێت موسوڵمانانی کورد هێشتا دەرکیان بەو حەقیقەتە نەکردبێت کە موسوڵمانانی باڵادەست چ تورک چ عەرەب ج فارس،هێندە موسوڵمانیەتی کوردیان قەبوڵە تا بۆ سودی خۆیان بەکاریان دەهێنن،دەنا هەرچی دڵسۆزی و پاکی موسوڵمانی کوردە بەفلسێک ناکڕن،چونکە لە دیدی ئەوانەوە لە کۆتایدا هەرچی بێت هەر کوردە و حسابی کوردی بۆدەکەن نەک ئاین. دیارە کوردیش وەک نەتەوە لە کن ئەوان دوژمنەو شایانی ژیان نیە.\nلەهەر قوژبنێکی ئەم گەردوونە،موسوڵمانێک یا گروپێکی موسوڵمان با هەزارەها کیلۆمەتر دووربووبێت لە کوردستانەوە، گەر دووچاری چەوساندنەوە بووبێت، ئەودەمە بۆ پاڵپشتیان زۆربەی مەلای مزگەوتەکان، وتارخوێن و حیزب و ناوەندە ئیسلامیەکان شیوەنیان گێڕاوە،میدیاکانیان لێ پڕ کردوە،خۆپیشاندان و گردبوونەوەیان ڕێكخستوە، کە بێگومان ئەو موسوڵمانە دوورەدەستانە نە ناوی کوردیان بیستووەو نە دەشزانن کوردستان بوونی هەیە.\nبەلاکەی دیکەدا ئەوەتە لە ئێستادا بەشێک لە نەتەوەکەمان لە شارێکی نزیک لەباشور بە ئاشکرا لەلایەن ڕژێمێکی فاشی بەناو ئیسلامەوە ئیبادە دەکرێت،ئەمان مێشێک میوانیان نیە. نەک هەر ئەمە بەڵکو لەڕابردوودا و تا ڕۆژی ئەمڕۆش نەماندی ئەم کەسایەتیە ئیسلامیانە، ناوەندو حیزبە ئیسلامیەکان،گچکەترین هەڵویستیان دەربڕیبێت بەرامبەر بە چەوساندنەوە، سوکایەتی، گرتن و لەسێدارەدان، کوشتن ویرانکردنی شاروگوندی کوردەکانی هەرچوار پارچەی کوردستان کە بەناوی ئیسلامەوە،لەلایەن برا گەورەکانیانەوە ئەنجام دەدرێن. بەڵێ ئەمانە هیچ پەرچە کردارێکیان نەبووە، نەبەوتار نە گردبوونەوە نە بە بەیاننامەیەک،تەنانەت دوعاو پارانەوەیەکیشیان پێ ڕەوا نەبینوون.\nمن دڵنیام لە ئیستادا زۆرێک لە موسوڵمانە کوردەکان پڕبەدڵ هیواخوازن ئەردۆغان سەرکەوێت و کوردی ڕۆژئاوا تەفروتوونا ببێت،چونکە لە دیدی ئەوانەوە [ئەردۆغان موسوڵمانێکی چاک و لە خواترسە]، بێ ئەوەی دەرک بەوە بکەن کە هەر سەرکەوتنێکی ئەردووغان لەهەرکوێ بێت،دەچێتە گیرفانی تورکەوە وەک نەتەوە،نەک ئاینی ئیسلام.\nبەڵێ ئەردۆغان موسوڵمانەو بەڕواڵەت موسوڵمانێکی  عەیارە،توانیویەتی زۆرێک لە موسوڵمانانی جیهان بەوجۆرە لە خشتە ببات و زیرەکانە ئاینی ئیسلام نەک هەر لە وڵاتەکەی خۆیدا،بەڵکو لە کوردستان و زۆر وڵاتی دیکە بخاتە خزمەتی پرۆژە فاشیەکەیەوە. ئەردۆغان لە ناخیدا وەک فاشیەک وەک ناسیۆنالیستێکی قێزەوەن ڕەفتار دەکات، کۆپیەکی ئەتاتورک و هیتلەرو موسولۆنیە.\nئاخر گەر ئاینی ئیسلام لە خزمەتی فاشیەتی ئەردۆغاندا نەبێت بە چ لۆژیکێک وەک دەڵین لە  هەزار مزگەوتەوە لە تورکیا فەتوای غەزا دژ بە گەلێکی ئاشتیخوازی وەک کورد دەدەن و بۆ سوپا فاشیەکەیان دەپارێنەوە کە لەم [فەتحەدا] سەرکەوون؟\nئومێدەوارم ئەم کارەساتەی عەفرین خاڵی وەرچەرخان بێت لە هەڵویستی موسوڵمانەکانی کوردستاندا،بە تایبەت یەکیتی زانایانی ئیسلام و پێشنوێژان و ئیخوانەکان وهەموو تاکێکی موسڵمانی کورد .\nگەر ئیمانداری دەکەن بۆ خۆتانی بکەن نەک بۆ تورک و عەرەب و فارس .ئیمانداری جێگەی ئەوەشی تێدادەبێتەوە کە جاروبار دوعایەکی خێر بۆ قەومەکەت بکەیت و هیوای سەرکەوتنی بۆ بخوازیت.\nوەک پێشتر ئاماژەم پێدا،لەتورکیادا مەلاکان فەتوای جیهاد دەردەکەن دژ بە کوردی موسوڵمانی عەفرین، کەچی لە باشور یەکدو مامۆستای ئاینی لێدەرچێت کە هەردەم خاوەن هەلوێستی جوانن،ئەوانی دیکە بێدەنگیان هەڵبژاردووە .\nهیوادارم چیتر کوردە موسوڵمانەکان کوری خۆیان نەکەن بە قوربانی کچی کەس. با لە پاڵ ئیمانداریەکەیاندا بڕێک بیر لە بەرژەوەندی نەتەوەکەیان بکەنەوە. با خۆیان لەگەڵ ناوەندە ئیسلامیەکانی ئەو وڵاتانە بەروارد بکەن و بزانن ئەوان چۆن ئاینەکەی خۆیان بۆ داکۆکی لە بەرژەوەندی نەتەوەکەیان بەگەڕخستووە.\nرەزا شوان/ ئەردۆگان تورکیای کردووە بە زیندانستان\nنەجمەدین فارس/ چەپ و مێژوو لە کوێدان(بەشی دووەم)\nقارەمان مەمەند/ هەڵەبجە خنکاندنی نەتەوەەیەک لە ژێر سایەی بێدەنگیدا\nعەلی مەحموود محەمەد/ هەڵەبجە دۆزەخێك بۆ رۆژهەڵاتییەكان\nد. كاوە محەمود/ ئەدیب موعەوەز ئەو نووسەرە عەرەبەی کە داوای دامەزراندنی دەوڵەتی کوردستانی کردووە\nزیرەك كەمال/ پێویستە ئەو نامەیە بخوێندرێتەوە!\nئیدریس سدیق/ ڤێنزوێلا لەنێوان بەرداشی سۆشیالیستی و سەرمایەداری\nئاراس سەعید/ دەرماڵەی قوتابیان با نەبێتە سوتەمەنی جەنگی سیاسی\nموختار کەریمی/ شیمیاییوارانوو هەڵەبجەی و وەرپەرسی وەڵاتە زلهێزە جەهانیەکا\nرەزا شوان/ رەوشتی سیاسی بۆتە کۆیلەی بەرژەوەندییەکان\nگۆران هەڵەبجەیی/ سەرۆک شارەوانیەکی باژێرێکی کەنەدا ڕەتی دەکاتەوە کە گۆشتی بەراز لە لیستی خواردنەکانی قوتابخانەیەک دەربهێنرێت\nشێخ سەدیق/ لەکەرکووکەوە\nڕێباز جلال احمد نانەکەلی/ شکستی فڕۆکەخانە گەورەکەی ئەردوغان\nد.کاوە محمود/ چین و نوێخوازی لە ئەزمونی بنیاتنانی سۆسیالستی\nسمكۆ محەمەد/ ئەدەب و سیاسەت\nئەحمەد حامد/ پاشەکەوتی زۆرەملێکەی مووچە چی بەسەرهات ؟\nجەعفەر كەریم/ كاریگه‌ری دراما توركییەكان لەسەر تاكی کۆمەڵگەی كوردی\nهاوڕێ شێخە/ راپەڕینی هەولێر و شەهید هادی\nفەرمان حوسێن/ ڕێككەوتنی لایەنەكان بۆ پێكهێنانی حكوومەتی هەرێم چی بەسەرهات\nهیوا عومەر / ژیانی هاوبەشی لە خانەقین


تەقینەەی بۆمب لە ورمێ 5 كوژراو و برینداری لێكەوتەوە – زاگرۆس پۆست\nماڵەوە / کوردستان / تەقینەەی بۆمب لە ورمێ 5 كوژراو و برینداری لێكەوتەوە\nپێنج شه‌ممه 13 ئاب 2015\tکوردستان, هەواڵ 119 جار خوێنراوه‌ته‌وه\nتەقینەوەیەك لە كتێب فرۆشییەك لە شەقامی باكری شاری ورمێ، كوژرانی كەسێكی لێكەوتەوە.\nبە پێی راپۆرتەكان لەمبارەوە، ئەمڕۆ پێنجشەممە 22ی مانگی گەلاوێژ، بەهۆی تەقینەوەی بۆمبێكی دەست ساز لە نێو كتێبفرۆشیەك كوژرانی كەسێك و بریندار بوونی 4 كەسی دیكەی لێكەوتەوە.\n“عەباس حەسەنخانی” فەرمانداری ورمێ بە هەواڵنێریی حكومەتیی تەسنیمی راگەیاندووە، كە كەسێك لەو پەیوەندەدا دەستگیر كراوە.\nحەسەنخانی وتی: پێدەچێ هۆكاری ئەو رووداوەی كێشەی شەخسی و كێشەی بنەماڵەی بێت. پێشتریش لە نێوان كەسی گومان لێكراو و كەسە كوژراوەكەدا روویدابوو.\nعابد فەتاحی” فەتاحی یەكێك لە نوێنەرانی ورمێ لە مەجلیسی كۆماری ئیسلامیش وتی: ئەم رووداوە كێشەیەكی بنەماڵەیی و شەخسی بووە و هیچ پەیوەندییەكی بە بابەتە ئەمنیەتیەكان و كێشەكانی سەر سنووری ئێران و توركیە و تەنانەت داعشەوە نیە.\nجێگای وەبیرهێنانەوەیە، شەوی سێشەممەش 20ی مانگی گەلاوێژ فەرماندەیەكی پلە بەرزی بەسیج بە ناوی “تیجر مەزدگیر” كوڕی خالید خەڵكی ئاوایی “ئەنبی” سەر بە ناوچەی مەرگەوەڕی ورمێ لە لایەن كەسانێكی نەناسراو لە نزیك ئاوایی “كەچەڵە” بە دەستی چەند چەكدارێكی نەناسراو كوژرا.


Saturday, 01.01.2022, 17:02\nده‌نگی هه‌وره بروسكه خه‌ریكی بوو ئاسمان كه‌ڕو تاس ده‌كرد، ده‌ترسام سه‌رم له‌ژێر به‌تانیه‌كه‌مه‌وه ده‌ربێنم. ژووره‌كه‌مان ئه‌وه‌نده سارد و سڕ بوو هه‌موو لاشم له‌ژێر به‌تانیه‌كه‌وه وه‌كو فڕفڕه ده‌له‌رزی و هه‌ڵده‌فڕی. سه‌رماكه‌ی ئه‌وه‌نده جه‌رگبڕ بوو كه ده‌روونمی وه‌كو تاشه به‌ردێك ره‌ق هه‌ڵاتووی لێهێنابوو. چاوم نه‌ده‌چووه خه‌و، له‌لایه‌ك ده‌نگه‌ده‌نگی هه‌وره برۆسكه‌كه و له‌لایه‌كی تر سه‌رما و سۆڵه‌كه‌ی ناو ژووره‌كه‌مان هه‌روه‌كو دوو دێوه‌زمه هه‌موو خه‌یاڵه‌كانمی وه‌كو سه‌هۆڵبه‌ندانێكی بێ رۆحی لێكردبوو نه‌ده‌متوانی به‌ئاسانی سه‌ربنێمه سه‌ر سه‌رێنه‌كه‌م و بخه‌وم و نه‌ش ده‌متوانی ده‌نگی ترپه‌ترپی دڵم ئاسایی بكه‌مه‌وه. دڵم له‌تاوی هه‌ر دوو دێوه‌زمه‌كه وه‌كو ده‌هۆڵه‌كه‌ی كاك برات بۆ چركه‌یه‌كیش له‌كوتان رانه‌ده‌وه‌ستا و گرمه‌ی دڵم و گرمه‌ی هه‌وره بروسكه ئه‌وه‌نده ئاوێته‌ی یه‌كدی بوون كه نازانم گوێم له‌كامیان بوو؛ هه‌ندێك جار خه‌یاڵم ده‌كرد، گرمه‌ی دڵمه كه‌چی له‌ولاوه ره‌شه‌بایه‌كی توند و زه‌به‌ند خه‌ریك بوو ده‌لاقه‌كه‌ی ژووره‌كه‌مان له‌بنه‌چه‌وه هه‌ڵته‌كێنێ و ره‌قه‌ره‌قه‌ی لێ هه‌ڵسه‌ندبوو، خه‌ریك بوو ئێدی باوه‌ڕم به‌خۆم ده‌هێنا گوێیه‌كانیشم به‌هه‌ڵه له‌ده‌نگه‌كان تێگه‌یشتوون.\nخۆڕخۆڕی ده‌نگه‌بارانه‌كان له‌شووشه‌ی ده‌لاقه‌كه‌ی ژووره‌كه‌مدا ده‌هاتنه خواره‌وه. وه‌كو منداڵێك كه له‌دووری دایكیه‌وه به‌خۆڕ ئاو له‌چاوه‌كانی بێته خواڕێ و هه‌نسك هه‌نسك بدات ئه‌و ئاوه به‌هێواشی رۆحیمی له‌پشت ئه‌و ده‌لاقه‌وه ته‌ڕ كردبوو؛ خه‌ریك بوو به‌بێ ئه‌وه‌ی دڵۆپێك له‌و ئاوه‌م به‌سه‌ردا هه‌ڵپژێت؛ رۆحم لێوان لێوان ده‌بوو له‌ئاو؛ ئاوی ئاسمانه‌كان. ئه‌و ئاوه‌ی كه هه‌وره‌بروسكه به‌سه‌ر زه‌وی و مرۆڤه‌كانی خۆدادا ده‌یباراند. بارانێك پڕ ره‌حمه‌ت و به‌ره‌كه‌ت بوو. ئاخ له‌و شه‌وه سارده. تا ئێستاكه‌ش بێ حسی ئه‌و شه‌وه‌م له‌بیرنه‌كردووه، ته‌زووی ئه‌و شه‌وه سارد و سڕه هه‌ناومی وشك و هاوشێوه‌ی خه‌زانی وه‌زی خه‌زه‌ڵوه‌ری لێكردووه.\nئاخ له‌و بارانه؛ بارانێكی پاییزی، كاتێك ده‌تزانی گه‌لای داره‌كان و شریخه‌شریخی هه‌وره‌كان و هه‌ڵبه‌ز و دابه‌زی ده‌نگه بارانه‌كان؛ سیمایه‌كی ترسناكین ده‌خۆلقاند. له‌ترسی ئه‌وه‌ی خۆانه‌خۆاسته زه‌وی له‌رزه ده‌ست پێ بكات و دار و په‌ردۆی ماڵه‌كان به‌ناویه‌كدا بدات و مرۆڤه‌كان له‌پشت ده‌لاقه‌كانه‌وه به‌ته‌نیا بمێنن، خه‌و نه‌ده‌چووه چاوه‌كانم. ئاخ له‌و مرۆڤه‌ی له‌پشت ده‌لاقه‌وه به‌ته‌نیا سه‌یری ئه‌و به‌ری شه‌قام و كۆچه و كۆڵانه‌كان ده‌كات و ده‌نگی هاوار و ره‌نگی زه‌ردی گه‌ڵا داره‌كانیش نابینێت. ئاخ له‌و دێو ده‌لاقه‌وه... ده‌لاقه‌یه‌كی داخراو... ژیانێكی راوه‌ستاو به‌پێوه... ده‌لاقه‌یه‌كی داخراو و كۆڵانێكی بێ كۆتا...\nرۆژێك چیرۆكه‌كه به‌رده‌وام بێ ...


ئەمریکا بە فەرمیی تورکیای لە پرۆژەی ئێف-٣٥ خستە دەرەوە | ROJnews\nپێنجشەممە, 18 يول 2019 - 12:02\nکۆشکی سپی ڕایگەیاندووە کە ویلایەتە یەکگرتووەکانی ئەمریکا دەوڵەتی تورکی لە پرۆژەی بەرهەمهێنانی فڕۆکەی جەنگی ئێف-٣٥ خستووەتە دەرەوە و تورکیای لە بەدەستهێنانی ئەو فڕۆکانە بێبەش کردووە، تورکیاش داوایکرد ئەمریکا پاشگەزبێتەوە، چونکە "دەبێتە هۆی برینێک کە بەهیچ شێوەیەک ساڕیژ ناکرێت".\nدوێنێ کۆشکی سپی لەڕاگەیندراوێکی فەرمیی ئاشکرای کرد، کە ئەمریکا لەسەر کڕینی سیستمی مووشەکی ئێس-٤٠٠ دەوڵەتی تورکی لە بەرنامەی بەرهەمهێنانی فڕۆکەی ئێف-٣٥ خستووەتە دەرەوە و چیتر مەحاڵە بەشداریی لەو بەرنامەیە بکات، تورکیاش بە توندیی وەڵامی ئەمریکای دایەوە.\nبە باوەڕی کۆشکی سپی، تورکیا بە کڕینی سیستمی ئێس-٤٠٠، بەڵێنەکانی لە هاوپەیمانێتی ناتۆ لەسەر دەستپارێزیی لە کڕینی سیستمە ڕوسییەکان پێشل کردووە.\nکۆشکی سپی لەکاتێکدا دەوڵەتی تورکی لە کڕینی فڕۆکەکانی ئێف-٣٥ بێبەش کردووە، کە پێشتر بڕیاری دابوو فڕۆکەوانان و تەکنیککارانی تورک کە لە ئەمریکا خەریکی پەروەردەن تا کۆتایی ئەم مانگە خاکی ئەمریکا جێبهێڵن.\nهاوپەیمانێتی ناتۆ-ش پێشتر لەسەر کڕینی ئەو سیستمە نیگەرانی خۆی دەربڕیبوو، هەروەها چەندین جار هۆشداریی دابووە دەوڵەتی تورک و ڕایگەیاندبوو کە سیستمە ڕوسیەکان لەگەڵ سیستمی بەرگریی ئاسمانی ڕۆژئاوا نەگونجاوە.\nلە کاردانەوەیەکدا بەرامبەر ئەو بڕیارەی کۆشکی سپی، وەزارەتی دەرەوەی تورکیا ڕایگەیاند:"داوا لە ئەمریکا دەکەین لەو هەڵەیەی پاشگەزبێتەوە کە زیانێکی بێ قەرەبوو لە پەیوەندییە ستراتیژییەکانی ئەمریکا و تورکیا دەدات و دەبێتە هۆی برینێک کە بەهیچ شێوەیەک ساڕیژ ناکرێت".\nلە پرۆژەی بەرهەمهێنانی فڕۆکەی ئێف-٣٥ی ئەمریکا هەریەکە لە وڵاتانی؛ بەریتانیا، ئیتالیا، کەنەدا و ئەوسترالیاش بەشدارن و پشێتر تورکیاش بەشداربووە.\nهەوڵەکانی چین بۆ ڕێگرتن لە بڵاوبوونەوەی کۆرۆنا شکستیان هێناوە\nڤایرۆسی کۆرۆنا بە خێرایی بڵاودەبێتەوەو هەوڵەکانیش بۆ ڕێگرتن لە بڵاوبونەوەی ئەو ڤایرۆسە کوشندەیە تا ئێستا شکستیان هێناوە، ژمارەی مردووانیش بەو نەخۆشییە بۆ ٥٤ کەس بەرزبووەتەوە.\n26 ينا - 13:10\n26 ينا - 09:37


شیمیایی سەردەشت – چاونیوز\nبایگانی برچسب: شیمیایی سەردەشت\nحوزه‌یران 26, 2017\tبەڵگە و دۆکیومێنت, وتار 0\nنووسینی: خوشكی شوانه رۆژی 7ی پووشپه‌ڕی 1366 هیچ كه‌س بیری له‌وه نه‌ده‌كرده‌وه كه ئه‌و كاره‌ساته گه‌وره دژی مرۆییه تووشی شاری جوانی سه‌رده‌شت بێ. هه‌موو خه‌ڵك ده‌گه‌ڵ تۆپ‌و بۆمبارانی هه‌وایی راهاتبوون به‌ڵام ئه‌و جاره جیاوازیی هه‌بوو ئه‌هریمه‌نی مه‌رگ سێبه‌ری به‌سه‌ر شاردا كێشا بوو. من وه‌ك كه‌سێك كه قوربانی ئه‌و جینایه‌ته بووم …